खबर एक नजर में (12 जून 2011) – टटका खबर\nबाबा के अनशन टूट गइल\nकरिया धन का खिलाफ पिछला नौ दिन से अनशन पर बइठल बाबा रामदेव के अनशन साधु संतन खास करिके श्री श्री रविशंकर का कहला पर टूट गइल. आजु डाक्टर लोग के कहना रहल कि बाबा के स्वास्थ्य के कवनो खतरा नइखे काहे कि उनुका के टोटल पैरेन्टेरल न्यूट्रिशन दिहल जा रहल बा. एह तरीका से बाबा अबही बहुते दिन ले अनशन कर सकत रहले. बाकिर केन्द्र सरकार के बेरुखी देखत उनुका लगे राह ना बाचल रहे. काल्हु उत्तराखण्ड के मुख्यमंत्री निशंक प्रधानमंत्री पर तब गरजल रहले जब प्रधानमंत्री कहले कि राज्य सरकार के बाबा के स्वास्थ्य के ख्याल राखे के चाही. निशंक कहलन कि आपन काम त करत नइखन दोसरा के सीख देत बाड़न. बिना राज्य सरकार से पुछले बाबा के लिआके एहीजा पटक गइल लोग. बाबा के आन्दोलन पर जवना निरंकुश तरीका से केन्द्र सरकार हमला बोलले रहुवे तवना के कवनो लोकतांत्रिक मिसाल ना मिली.\nनीतीश कुमार चीन का सफर पर\nबिहार के मुख्यमंत्री नीतीश कुमार आजु दिल्ली से चीन खातिर उड़ान भरीहें जहाँ उनकर सात दिन रह के कार्यक्रम बा. मुख्यमंत्री का साथे जल संसाधन मंत्री विजय कुमार चौधरी, पर्यटन मंत्री सुनील कुमार पिंटु समेत सात लोग के टीम जा रहल बा. ओहिजा ई लोग बुद्धिज्म मैपिंग एशिया हिस्टरी एण्ड कल्चर पर आयोजित क्षेत्रीय सम्मेलनो में शामिल होखी.\nकृषि विश्वविद्यालय में नौ सौ लोग के बहाली\nबिहार के सबौर स्थित बिहार कृषि विश्वविद्यालय में एह साल नौ सौ पद पर बहाली होखे वाला बा. ई जानकारी ओहिजा के कुलपति डा॰ मेवालाल चौधरी आम प्रदर्शनी के उद्घाटन करत दिहलम. बतवलन कि सरकार विश्विविद्यालय के विकास खातिर एक हजार करोड़ रुपिया के आवंटन दिहले बिया..\nयूपी में सड़क बनावे खातिर सात हजार करोड़ के खरचा\nयूपी सरकार एह लेखा साल में सड़कन के निर्माण पर सात हजार निनान्बे करोड़ रुपिया खरच करे के योजना बनवले बिया. एहमें से पाँच हजार करोड़ रुपिया के मंजूरी दिहल जा चुकल बा. पूरा राज्य में दू सौ बयालिस पुल बनावल जा रहल बाड़ी सँ जवना में से नब्बे गो के एही साल पुरा कर लेबे के बा.\nगंगा दशहरा पुजा अर्चना का सांथ मनावल गइल\nकाल्हु प्रदेश भर में गंगा समेत सगरी नदियन किनारे लोग नहान कइल आ पूजा अर्चना कर के गंगा दशहरा मनावल. अयोध्या में सरयू तट पर फूल बंगला सजावल गइल आ सरयू नदी के महाआरती कइल गइल. जवना में अयोध्या के बहुते साधु संत शामिल रहले.\nभोपाल में हो रहल हॉकी चैम्पियनशिप में काल्हु चंडीगढ़ राजस्थान के, यूपी केरल के, एयर इण्डिया छत्तीसगढ़ के, हरियाणा मेघालय के हरा दिहले. हाकी से जुड़ल एगो दोसरा खबर में कहल गइल बा कि खेल मंत्रालय हॉकी इण्डिया आ हॉकी फेडरेशन के आपसी सलाह से समझौता कर लेबे के कहले बिया. नया प्रस्ताव से केपीएस गिल के आजीवन संरक्षक बना दिहल जाई आ उपाध्यक्षो पद हाकी फेडरेशन का लगे रही. साल २०१४ मे नया चुनाव करा के कार्यकारिणी बना लिहल जाई.\nभारत तिसरको एकदिना जीत लिहसलि\nकाल्हु भारत वेस्ट इण्डीज के तीन विकेंट से हरा के तिसरको एकदिना जीत लिहलसि आ साथहीसाथ पाँच मैच के सीरीज अपना नामे करा लिहलसि. काल्हु भारत का सोझा जीत खातिर २२६ रन बनावे के लक्ष्य रहल जवना खातिर भारत सात विकेट का नुकसान पर २२८ रन बना लिहलसि जबकि बाइस गो गेंद फेंकल बाकिये रहल.\nसानिया नेहवाल हार के बाहर भइली\nथाइलैण्ड में चल रहल ओपन ग्रांड प्री बैडमिंटन टूर्नामेंट में काल्हु क्वार्टर फाइनल में भारत के सानिया नेहवाल चीन के झुएर्वी ली से सीधा गेम हार के बाहर हो गइल. उनुका साथ ही भारत के चुनौतिओ खतम हो गइल.


तहरा घरे भोज तवन हमरा घरे रोज (बतकुच्चन – १४३) – Anjoria\nतहरा घरे भोज तवन हमरा घरे रोज (बतकुच्चन – १४३)\nJanuary 15, 2014 Editor भाषा 0\nएगो कहाउत ह कि जवन तहरा घरे भोज तवन हमरा घरे रोज. कुछ अइसने भइल रहे जब एके दिन एगो राजा अपना महतारी के सराध का बारे में कहत रहले कि अइसन सराध आजु ले केहू ना कइले होखी. एगो दरबारी कहलसि कि ना हुजूर रउरा से अधिका त हरखुआ कइलसि. राउर त सब कुछ जस के तस पड़ल बा, ओकर त घर जमीन सब बिका गइल. कहे के मतलब कि कवनो दू बात के तुलना हर बेर एके पैमाना प ना कइल जा सके. ओकरा खातिर अनुपात देखे के पड़ेला. काहे कि कवनो बड़का परिवार में रोजे डेढ़ दू सौ आदमी खात होखींहे जबकि पाँच बेकत के परिवार खातिर सौ दू सौ आदमी के खिआवल भोज हो जाई. अइसने एह घरी राजनीति के गोलन में देखल जा सकेला. मीडिया एक गोल के चुन लिहले बिया आ रोजे कवनो ना कवनो बहाने एक गोल के चरचा होखत बा. उनका सादगी के उनका ईमानदारी के. जबकि उनका ला जवन भोज बा तवन कुछ गोल में रोजे होखत आइल बा. ममता बनर्जी के सादगी, ईमानदारी, साधारण गाड़ी से चले, साधारण मकान में रहे, साधारण कपड़ा पहिरे के कवनो मीडिया अतना चरचा कबो ना कइले. गोवा के मुख्यमंत्रि परिकर स्कूटर से चलेलें, अपने फ्लैट में रहेले, सरकारी आवास में कार्यालय चलावेले बाकिर मीडिया उनको चरचा नइखे करत. उ त बस झाड़ूवाला के डंडा उठवले चलत बा. असल में मीडिया अब खुदे एगो गोल हो गइल बा. ओकर आपन मकसद बा, आपन चरखी चलावे के बा. जवना हाँड़ी में ओकरा मीठ लउकत बा ओने चिँउटी जस जूझ पड़त बा. पता ना सही कि गलत एगो गोल मीडिया के साधे के भरपूत कोशिश कइलसि. हर तरह के फायदा दिहलसि आ मीडिया ओकर डुगीओ ढेर दिन ले पिटलसि. बाकिर जब ओकरा लागल कि एह ढिबरी में ढेर दिन जरे लायक तेल नइखे त दोसर मलिकान खोजे निकल पड़ल. ओकरा त कवनो तरह से एगो खास आदमी के रोके के बा.\nतीन दिन बाद संक्रांति बा. एकरा के हमनी का खिचड़ी के पर्व कहीले जा. संक्रांति हर महीने होले. जब जब सूरज एक राशि से निकल के दोसरा राशि में जाले त ओह दिन के संक्रांति कहल जाला. बाकिर संजोग अइसन बनल कि मकर संक्रांति त संक्रांति हो गइल आ बाकी एगारह गो संक्रांति के हमनी का साधारण मान लिहनी. एकरा पीछे के बड़का कारण बा कि मकर संक्रांति जाड़ा पाला से निकल के गरमी का ओर बढ़े के शुरूआत होला. कष्ट से निकल के आराम के जिनिगी के उमेद जगावेला. ओह दिन केहू के याद ना रहे कि आवत बा भंयकर गरमीओ के दिन. मौसम बदली त हमेशा बढ़िए ना होखी कबो कबो खराबो होला. बाकिर मौसम बदललो जरूरी होला. ना बदले त सगरी खेती चउपट हो जाई. जिनिगी नीरस हो जाई. राजनीतिओ के इ संक्रांति काल आइल बा. गुनगुनाइल सबेरा के आस जागल बा. बाकिर आदमी भुला जाता कि फोकट में कुछ ना मिले. एह तरह से ना त ओह तरह से हर चीझ के भुगतान करही के होला. फोकट में कुछ मिले का लालच में आगे बढ़ब त उहे होखी जवन एगो साधु के चिरइयन के भइल रहे. सिखावल पढ़ावल सब याद रहुवे कि शिकारी आएगा, जाल बिछाएगा, दाना डालेगा, लोभ में आ के फँसना मत. कहत दोहरावत रह गइली स चिरई बाकिर बहेलिया के डालल दाना चुगे का फेर में ओकरा जाल में फँसत चल गइली स.\nइ साल देश ला बहुते खास होखे वाला बा. आगे गड़हो बा तनी सम्हारिए के चलब जा. जाई त सभे अपने राहे हम बस सावधान करावत बानी.\nप्रेम विद्रोही सीमा सिंह


महँगी बढ़े में सरकार के कवन दोष – Anjoria\nनवम्बर 22, 2011 भोजपुरी, लस्टम पस्टम\nमहंगी के बढ़े में सरकार के कवनो दोष नइखे. महंगी के काम हऽ बढ़ल. अगर ऊ ना बढ़ी तऽ केहु ओकरा ना चीन्ही ना पूछी. गांव शहर में रहे वाला हर बेकती आपन एगो पहचान राखेला. महंगी भी इहे रास्ता पर चलेले. महंगी लोगन के अभाव में जीये के आ रहे के सलीका बतावेले. ऊ हमनी के आपन सांस्कृतिक परंपरा से जोड़े ले. सेहत खातिर योग कइला से आ जिम गइला से कहीं बेहतर हऽ , महंगी के प्रति पाबंद भइल. हमनी का इंडियन लोग मक्खीचूसी सभत्तर मसहूर बानी सन. हमनी के कम में जोगाड़ से काम चलावे आवेला.\nआपके मालूम होखे के चाहीं कि कइसे हमनी के माई-बाबूजी आपन पेट काट के हमनी के पेट भरल लोग. जहां काम खाली काम चलला भर से चल जाला, उहां निभा ले जाये के चाहीं. लेकिन हमनी का तऽ महंगी पर हो-हल्ला करऽ तानी सन, आंदोलन करऽ तानी सन. सरकार व मंत्रियन के पुतला फूंकऽ रहल बानी सन. ई सब सरासर गलत हऽ. जे बा ओकरा स्वीकार करीं. ओही में गुजारा करीं. अब बेचारी सरकारो का करे. कीमत बढ़ावल ओकर मजबूरी हऽ. ओकर हाथ अंतरराष्ट्रीय दबाव के आगे बंन्हाइल बा. अगर पेट्रोल और डीजल के दाम बढढ़िये गइल त एहमें असमान मुड़ी पर उठा लेवे के जिद का बा? आखिर हमनी का एडजस्टमेंट के फारमूला काहे नइखीं अपनावत सन? हफ्ता में दू दिन ना जाईं अपना गाड़ीं से. गाड़ी के बजाय साइकिल चलाईं. थोड़ा-बहुत पैदल भी चलीं. असल में आपन आदत खराब त हमनिये का कइले बानी सन. हमनी का पैदल चलल बेईज्जती बूझेनी सन. सड़क पर आदमी से जियादा तऽ मोटर बाड़ी सन. का लईका का बड़का सब के आरामदेह सवारी चाहीं. अब जब सभे गाड़िये पर चढ़ी तऽ पेटरउल- डीजल तऽ महंग होखबे करी.\nइहां बात बेबात पर सरकार के पुतला फूंकि देता लोग. लेकिन आपन मन के लगाम ना लगाई लोग. का जरूरी बा कि दूनू बेरा खाइल जाउ. एक बेरा खाईं आ दोसरका बेरा बजरंग बली बोल के सुत जाईं, हफ्ता में दू दिन उपवास करीं. देहो ठीक रही आ पेटो. साथे साथ धरमो होई. एक पंथ दू काज एही के कहाला. अब जान जाईं कि हमनी के महंगी के गारी दे तानी सन. हम तऽ कहेब कि महंगाई के धन्यवाद दीं कि एके संगे कईगो काम करे मोका दे ता.\nजेतना काम लोग सरकार के कोसे में लगावे ला आ जेतना टाइम सरकार के पुतला फूंके में बरबाद करेला ओतना टाइम में! महंगी पर चिंतन करीं आ ओकर मोकबिला करे के उपाय खोजीं तऽ ओकरा के साधे के कई गो रस्ता निकल आई. ई महंगी फहंगी कुछ ना होला, जान जाई ई अपना भीतर के भ्रम हऽ. जइसे इमली पर चुरइल रहला के भ्रम लईकाईं में होत रहे. हमरा तऽ आजु ले महंगी के दरद ना बुझइल. काहेकि हम सरकार के दरद हम बूझऽ तानी. ओकरा इहे एगो काम बा कि महंगाई घटावे में लागल रहो. अरे भाई सरकार के देश चलावे के बा. भले देश नईखे चलत लेकिन ई तऽ ओही के जादू बा कि सब केहु के देश चलत लउकऽ ता. सरकार के साथ दी सभे. अनशन फनशन से आप सभे क्रांतिकारी बन ना जायेब. ना मंहगी घटी आ ना सरकार हटी. अगर ई हटियो गइल तऽ दोसर आई आ उहो इहे करी.\nOne thought on “महँगी बढ़े में सरकार के कवन दोष”\nनवम्बर 23, 2011 को 12:04 पूर्वाह्न पर\nअन्तिम वाक्य ध्यान देवे लाएक बाS। लोग के सोचे के चाहीं…


Bhojpuri Actress Kajal Raghwani Birthday Know Interesting Story Bhojpuri के क्यूट हिरोइन काजल राघवानी के ह जन्मदिन, पढ़ीं उनकर रोचक कहानी – News18 Hindi\nगुजराती सिनेमा (Gujrati Cinema) से आके भोजपुरी सिनेमा (Bhojpuri Cinema) में आपन सिक्का जमावे वाली काजल (Kajal Raghwani) अन्य अभिनेत्रियन लेखां नइखी जे दोसरा भाषा के इंडस्ट्री से अइली, कुछएक फिल्म करके वापस अपना इंडस्ट्री में लौट गइली. उ 2011 में भोजपुरी सिनेमा में पदार्पण कइली आ लगातार दस साल से इहाँ आपन जादू चढ़वले बाड़ी.\nLast Updated : July 20, 2021, 10:46 IST\nभोजपुरी सिनेमा भले पुरुष प्रधान इंडस्ट्री होखे बाकिर इहाँ के हिरोइन के जलवा भी कम नइखे. पुरनका ज़माना के कुमकुम, पद्मा खन्ना, नाज़, प्रेमा नारायण, गौरी खुराना आ मीरा माधुरी आदि से लेके नयका जमाना के श्वेता तिवारी, रानी चटर्जी, रिंकू घोष, पाखी हेगड़े, आम्रपाली दुबे अक्षरा सिंह आ काजल राघवानी ले कई गो अदाकारा के अदा पर भोजपुरिया दर्शक फिदा होत रहल बा. आज नयका दौर के हिट हिरोइन काजल राघवानी के जन्मदिन ह.\nकाजल राघवानी अपना मनमोहक मुस्कान अउरी भोली भाली सूरत से सिनेमा प्रेमी के दीवाना बनवले बाड़ी. गुजराती सिनेमा से आके भोजपुरी सिनेमा में आपन सिक्का जमावे वाली काजल अन्य अभिनेत्रियन लेखां नइखी जे दोसरा भाषा के इंडस्ट्री से अइली, कुछएक फिल्म करके वापस अपना इंडस्ट्री में लौट गइली. उ 2011 में भोजपुरी सिनेमा में पदार्पण कइली आ लगातार दस साल से इहाँ आपन जादू चढ़वले बाड़ी. अक्सर चुलबुली लइकी भा साधारण गंवई लइकी के रोल में काजल के दर्शक खूब पसंद कइले बाड़ें. हालांकि उ शहर के मॉडर्न लइकी के किरदार में भी नजर आइल बाड़ी आ ओकरा के बढ़िया से निभवले भी बाड़ी. बाकिर उनके रूप अउरी लुक में जवन भोलापन अउरी मासूमियत बा ओकरा चलते गाँव के चंचल सुकुवार लइकी के रोल उनका पर खूब फबेला.\nभोजपुरी के शीर्ष अभिनेत्री मानल जाये वाली काजल के जन्म महाराष्ट्र के पुणे में 20 जुलाई 1990 के भइल. काजल के कबो अइसन कवनो सपना ना रहे कि उ अभिनेत्री ही बनिहें. बाकिर, उनके पापा के बड़ा मन रहे कि काजल टीवी पर लउकस. उ जब भी टीवी पर कवनो फिलिम भा शो देखस त कहस कि हमार काजल कब टीवी पर लउकी. काजल अभी छोटे रहली तबे उनका के अभिनय के काम दिआवे खातिर उनके माई बड़ा कोशिश कइली. एकर नतीजा ई भइल कि 11 साल के उमिर में उनके एगो मराठी फिल्म में छोट सा रोल मिलल आ ई उनके स्क्रीन पर डैब्यू रहे. काजल बाद में कई गो टीवी शो में छोट मोट रोल कइली. उ स्टार प्लस के डांस रियलिटी शो डांस प्लस में भी हिस्सा लेहले रहली. काजल कई गो साक्षात्कार में ई कहले बाड़ी कि उ अभियो अपना मम्मी के साथे ही शूटिंग पर जाली. उ जब स्ट्रगल करत रहली तब भी मम्मी हरदम उनका साथे रहस. एक तरे उनके माई भी साथे में संघर्ष कइले बाड़ी कि उनके बेटी के सपना पूरा हो सके. दरअसल काजल के शुरुआत चाइल्ड आर्टिस्ट के रूप में हो गइल रहे, एही से उनके हमेशा मम्मी के साथ मिलल. काजल के परिवार, आस-पास के लोग अउरी रिश्तेदारन के ताना सुनला के बादो उनके हिरोइन बने खातिर सपोर्ट कइलस.\nकाजल जब 16 साल के भइली त उनके गुजराती फिल्मन में हीरोइन बने के ऑफर आवे लागल आ उ उहाँ लगातार फिल्म करे लगली. धीरे-धीरे उनके पहचान गुजराती हिरोइन के रूप में होखे लागल. लगभग 25 गो ले गुजराती फिल्म कइला के बाद साल 2011 में काजल के करियर के रास्ता मुड़ल. जब उ एगो गुजराती फिल्म के शूटिंग करत रहली तबे उनके एगो मित्र विपुल शाह उनके फोटोशूट खातिर मुंबई बोलवलें. जब उ मुंबई अइली त पता चलल कि उनके एगो भोजपुरी फिल्म में रोल खातिर बोलावल गइल बा. काजल के मुलाकात फिल्म के लेखक-निर्देशक अजय ओझा से भइल. उ एगो भोजपुरी फिल्म नया हीरो के लेके बनावत रहलें आ उनके एगो नया चेहरा के तलाश रहे. उ जब काजल से मिललें त उनके रूप अउरी देह-धाजा रोल खातिर परफेक्ट बुझाइल आ उनके फिल्म में हिरोइन के रोल मिल गइल. फिल्म के नाम ‘सुगना’ रहे आ साल 2011 में रिलीज भइल. ‘सुगना’ काजल राघवानी के अलावा आदित्य ओझा के भी डैब्यू फिल्म रहे. एह फिल्म में दुनू जाना कॉलेज के लव बर्ड्स के रोल में रहे लोग. आदित्य उहे जे एह बेरा कलर्स के हिट शो नमक इश्क का में लीड रोल करत बाड़ें. काजल के भोजपुरी बोले ना आवत रहे. बाकिर फिल्म के लेखक-निर्देशक उनके बड़ा मदद कइलें. हालांकि अब काजल राघवानी स्क्रीन पर ठीक ठाक भोजपुरी बोल लेली.\nउनके पहिला भोजपुरी फिल्म कुछ खास कमाल ना देखवलस लेकिन काजल पर इंडस्ट्री के नजर पड़ गइल. ओकरा बाद उनके आदित्य ओझा के साथही रिहाई फिल्म मिलल. फेर उ प्रतिज्ञा2में नजर अइली. काजल दर्शक के दिल में जगह तब बनवली जब उनके 2015 के फिल्म ‘पटना से पाकिस्तान’ में एगो गाँव के लड़की के रोल मिलल. स्क्रीन स्पेस त कम रहे बाकिर उ कमाल देखवलस. फेर पवन सिंह के साथे उनके 2016 में फिल्म ‘भोजपुरिया राजा’ आइल जवन खूब सफल भइल. ओकर एगो गाना ‘छलकता हमरो जवनिया ए राजा’ एतना हिट भइल कि काजल के लोकप्रियता अचानक बढ़ गइल आ उनके लोग चेहरा अउरी नाम दुनू से चिन्हे लागल.\nकाजल के जोड़ी 2016 में ही खेसारी के साथे फिल्म जानेमन में बनल आ तब से लगातार5साल से चलत आ रहल बा. दुनू जाना साथे लगभग 20 गो ले फिल्म कर लिहले बा लोग. खेसारी लाल यादव के साथे उनके एतना फिलिम अइला के कारण काजल आ खेसारी के जोड़ी हिट रहल बा. दुनू जाना के ऑन-स्क्रीन केमिस्ट्री भी भोजपुरिया दर्शक के बड़ा पसंद आवेला. हालांकि आजकल दुनू जाना के जोड़ी के खटकला के चर्चा गरम बा. फिल्म ‘लिट्टी चोखा’ के बाद से दुनू जाना में अनबन भइला खबर वायरल बा. एकरा के बल तब अउरी मिलल जब काजल लिट्टी चोखा के प्रोमोशनल ईवेंट में ना लउकली. बाद में खेसारी के बयान भी आइल कि हमनी के साथी कलाकार होखला के अलावा अच्छा दोस्त भी बानी जा, जल्दिये साथे काम करब जा. हालांकि लिट्टी चोखा के रिलीज कोरोना के वजह से टालल गइल बा.\nकाजल एगो साक्षात्कार में कहले रहली कि सिनेमा में राजनीति से उनके भी बहुते परेशानी भइल बा. कई बार उनका के फिल्म से हटावे के भी कोशिश भइल. हालांकि काजल के नाम एह ताजा विवाद के अलावा कबो कवनो विवाद से जुड़ल नइखे. अउरी, ना ही काजल के केहू के साथे अफेयर के ही चर्चा भइल बा.\nकाजल राघवानी के भोजपुरी फिल्म अवार्ड्स में कवनो भरोसा नइखे. उ एगो साक्षात्कार में कहली कि भोजपुरी में अगर रउआ स्टेज पर परफ़ॉर्मेन्स देब त अवॉर्ड मिली, फिलिम केतनो बढ़िया कर ली ओकर अवॉर्ड ना मिलेला.\nकाजल राघवानी के उल्लेखनीय फिल्मन में भोजपुरिया राजा, मेहंदी लगा के रखना, तेरे जैसा यार कहाँ, मुकद्दर, दीवानापन,, आशिक आवारा, संघर्ष, कुली नम्बर 1 आदि बा. आज उनके जन्मदिन पर काजल के भविष्य खातिर ढेर सारा शुभकामना!\n(लेखक मनोज भावुक भोजपुरी साहित्य और सिनेमा के जानकार हैं.)\nBhojpuri Bhojpuri News Kajal Raghwani


Know Amazing facts about Actor Gurudutt Love Life and career in Bhojpuri Bhojpuri Special: गीता दत्त के देखते दिल हार गइल रहन गुरुदत्त, समझीं उनकर प्रेम त्रिकोण आ यथार्थ Bhojpuri Special: समझीं अभिनेता गुरुदत्त के प्रेम त्रिकोण आ यथार्थ – News18 हिंदी\nBhojpuri Special: गीता दत्त के देखते दिल हार गइल रहन गुरुदत्त, समझीं उनकर प्रेम त्रिकोण आ यथार्थ\nपचास के दशक में गुरुदत्त के तूती बोलत रहे. उनुकर फिल्मन के बारे में मशहूर रहे कि सिनेमा हाल में दू घंटा के अंदर “हाउस फुल” के बोर्ड लागि जाउ. उनकरा फिल्म “प्यासा” के “टाइम” मैगजीन “आल टाइम 100 बेस्ट मूवीज” के श्रेणी में रखले रहे.\nअब देखीं कि गुरुदत्त जब 28 साल के रहले त सन 1953 में ऊ गीता रायचौधुरी के प्रेम में पड़ि गइले (बियाह का बाद गीता दत्त), जौन मशहूर गायिका रहली. गुरुदत्त आ गीता जी के प्रेम प्रसंग तीन साल तक चलल. घर के लोग गीता जी से बियाह के कड़ा विरोध करे. बाकिर गुरुदत्त उनुका पर आसक्त रहले. घर के लोगन के लाख बिरोध के बावजूद गुरुदत्त उनुकरे से बियाह कइले. पति- पत्नी से तीन गो लइको भइले सन- तरुण, अरुण आ नीना दत्त. बाकिर माता- पिता के असमय मृत्यु के कारण लइका गुरुदत्त के भाई आत्मा राम आ गीता दत्त के भाई मुकुल राय का घरे पालल- पोसल गइले सन. त विडंबना कइगो बाड़ी सन.\nगुरुदत्त कलकत्ते में जवान भइले. एहीजा सबसे पहिले उनुकर नोकरी लीवर ब्रदर्स फैक्ट्री में टेलीफोन आपरेटर के पद पर लागल. बाकिर ई काम उनुका नीक ना लागल. तब तकले उनुकर माता- पिता बंबई सेटिल हो गइल रहे लोग. गुरुदत्त नोकरी- चाकरी छोड़ि के बंबई अपना माई- बाबूजी का लगे आ गइले. उनुकर चाचा आत्मा राम 1944 में पुणे के मशहूर प्रभात फिल्म कंपनी में तीन साल के ठीका पर नोकरी दियवा दिहले. त प्रभात फिल्म कंपनी में गुरुदत्त के दू आदमी से गहिर दोस्ती भइल- देवानंद आ रहमान से. जवना साले प्रभात फिल्म कंपनी में गुरुदत्त के नोकरी लागल ओही साले गुरुदत्त के एगो फिल्म में कृष्ण भगवान के छोट रोल मिलि गइल, काहें से कि गुरुदत्त देखे में खूबसूरत रहले. एकरा संगहीं ऊ असिस्टेंट डायरेक्टर माने सह निर्देशक आ नृत्य निर्देशक (कोरियोग्राफर) के रूप में काम करे लगले.\nTags: Bhojpuri, Bhojpuri News, Bollywood, Entertainment, भोजपुरी न्यूज\nFIRST PUBLISHED : January 21, 2021, 18:42 IST


सिनेमा भोजपुरी के नईकी सनसनी पायल पांडे के जलवा – Anjoria\nछपरा, बिहार जइसन खॉंटी भोजपुरिया इलाका में जनमल आ बढ़ल पायल पांडे भोजपुरी सिनेमा में ‘फूल और कॉंटे’ फिलिम से आपन शानदार शुरूआत कइले बाड़ी. मुख्य अभिनेत्री के भूमिका करे वाली पायल पांडे आजुकाल्हु भोजपुरी इंडस्ट्री के दिग्गज निर्माता-निर्देशकन क बीच चरचा में बाड़ी. अपना पहिलके फिलिम से अपना ठेठ भोजपुरिया अभिनय क्षमता से लोहा मनवावे वाली पायल आवेवाला दिन में कुछ अउरी बड़हन फिलिमन में नजर अइहें.\nसिनेमा भोजपुरी के सगरी सुपर स्टार हीरो त भोजपुरिया हउवे आ ओह लोग के सोझा भोजपुरिया अभिनेत्रीओ होखे त बात सोना प सुहागा वाला होखी, ना त उहे ढ़ाक के तीन पात वाला रह जाई. भोजपुरी इलाका के आपन अलगा संस्कार, सभ्यता, रहन-सहन, नृत्य-संगीत, वेश-भुषा होले आ एह से फिलिमन में इंसाफ उहे कर सकेला जे एहिजे पलल बढ़ल होखे. जब सगरी अभिनेता भोजपुरिया होलें त अभिनेत्रियों के मामिला में इंडस्ट्री पता ना काहे बेइमान हो जाला. अगर फिलिमन से इंसाफ करे के बा त इलाका के अभिनेत्रियन के आगे ले आवही के पड़ी.\nसुजीत कुमार पुरी आ अभय सिन्हा के सहायक रह चुकल अजय यादव एह फिलिम के निर्देशक हउवन. एह में पायल पांडे के नाच के लाजबाव नजारा त लउकबे करी साथही उनकर अभिनय शैली देख के तनिको ना बुझाई कि ई उनकर पहिलका फिलिम ह. पायल के मानना बा कि आवे वाला समय उनकर बा आ अपना अभिनय के तरह तरह के रूप से ऊ दर्शकन के मनोरंजन करत रहीहें. उनकर खॉंटी भोजपुरिया नृत्य उनुका के बाकी अभिनेत्रियन से अलग करत बा. आत्मविश्चास भरल उनकर अभिनय देखते बनत बा. पायल चुनिन्दे फिलिम कइल चहीहें जवना में उनकर किरदार बढ़िया होखे आ निर्देशक टैलेंटेड आ विजन वाला होखे.\nOne thought on “सिनेमा भोजपुरी के नईकी सनसनी पायल पांडे के जलवा”\nSUJIT KR PURI says:\ne baat satya baa…inkar bhavishya ujjawal baa\n,,ummeed baa ki ego tufaan bhojpuri industry meecreate kar paihan…


चिरांद के घाट पर लाश मिलल – टटका खबर\nसारण जिला के डोरीगंज में चिरांद तिवारी घाट पर शुक का दिने एगो नवही के लाश उतराइल मिलल. लाश के पहचान दयालचक के एगो आदमी के बतावल जात बा जे कुतुबपुर के अजय राय का नाव पर मजदूरी करत रहे. बुध के काम पर गइल तबसे लवटल ना रहे. अब शुक का दिने ओकर लाश मिलल बा. पुलिस घटना के तफतीश में लागल बिया.\nTags: चिरांद, डोरीगंज, सारण


टटका खबर (बुध, 23 सितंबर 2015) – टटका खबर\nमुख्‍य निर्वाचन आयुक्‍त नसीम जैदी के नेतृत्‍व में आयोग के एगो टीम बिहार विधानसभा चुनाव के पहिला, दुसरा आ तिसरका दौर के तइयारी देखे समुझे खातिर 27 सितंबर के बिहार दौरा करे वाला बा. एहिजा अबले पहिला दौर खातिर 248 उम्मीदवार आपन परचा दाखिल कइले बाड़े. परचा दाखिल करे के आखिरी दिन बुध 23 सितंबर बावे. एह दौर के वोट 12 अक्टूबर के पड़े वाला बा.\nपश्चिमी चंपारण जिला के चनपटिया सीट से विधायक रहल चंद्र मोहन राय भाजपा छोड़ दिहले बाड़न काहें कि उनुका बेटा के भाजपा टिकट ना दिहलसि. ओने राजद विधायक भाई दिनेश नया गोल बना के शाहाबाद इलाका के चार गो जिला से आपन उमेदवारन के लड़ावे के एलान कइले बाड़न. मंत्री रह चुकल जदयू के पुरान नेता रामप्रकाश महतो जदयू से आ राजद नेता भगवान सिंह कुशवाहा आ राघवेन्द्र प्रताप सिंह अपना गोल से इस्तीफा दे दिहले. 32 गो पूर्व विधायक सपा में शामिल हो गइल बाड़ें.\nसपा प्रमुख मुलायम सिंह यादव बिहार विधानसभा चुनाव के कमान पार्टी के यूथ ब्रिगेड के दे दिहले बाड़न. मंगल का दिने पटना के एसके मेमोरियल हॉल में बोलावल सपा के कार्यकर्ता मिलन समारोह में उत्तर प्रदेश के मुख्यमंत्री अखिलेश सिंह यादव के हुंकार भरला का बाद महागठबंधन आ राजग के सोझ लड़ाई के तिकोनिाबन जाए के उमेद हो गइल बा.\nसारण जिला के दिघवारा इलाका के आमी चैनपट्टी गांव में मंगल का दिने गैस सिलिण्डर फटला का चलते एके परिवार के तीन गो औरतन के मौत हो गइल आ चार जने घवाहिल हो गइल बाड़ें.\nगोपालंगज मंडल जेल के एगो कैदी इलाज खातिर सदर अस्पताल ले आइल गइल रहुवे आ ओहिजा से फरार हो गइल बा. पुलिस अब ओकरा के पकड़े खातिर छापामारी करत बिया.\nकांग्रेस उपाध्यक्ष राहुल गांधी फेरु विदेश यात्रा पर चल गइल बाड़न बाकिर कांग्रेस बतावल नइखे चाहत कि ऊ कहाँ आ काहे गइल बाड़न आ कतना दिन ले विदेशे रहीहें. सोशल मीडिया पर मजाक कइल जात बा कि महागठबन्हन के निहोरा प राहुल के देश के बाहर भेज दीहल गइल बा. सोशल मीडिया का मुताबिक राहुल भाजपा के सटर प्रचारक जइसन काम कर देलें.\nइलाहाबाद उच्‍च न्‍यायालय यूपी सरकार के एगो अउर झटका देत उत्‍तर प्रदेश उच्‍च शिक्षा सेवा आयोग के अध्‍यक्ष लालबिहारी पांडे के बहाली रद्द कर दिहले बिया. मुख्‍य न्‍यायाधीश डी वाई चन्‍द्रचूड़ आ न्‍यायमूर्ति यशवंत वर्मा के पीठ ई फैसला दिहले बिया.\nउत्तर प्रदेश में पंचायत चुनाव के अधिसूचना सोमार का दिने जारी हो गइल. यूपी में चार चरण में9अक्टूबर से 29 अक्टूबर का बीच चुनाव करावल जाई आ 1 नवंबर के गिल जाई. एह चुनाव खातिर केन्द्र सरकार से केन्द्रीय सुरक्षा बल मागल गइल रहे जवना से केन्द्र मना कर दिहले बा. केन्द्र के कहना बा कि स्थानीय चुनावन ला केन्द्रीय सुरक्षा बल ना दीहल जा सके.\nयूपी में नया लोकायुक्त चुने ला मुख्यमंत्री के अध्यक्षता में तीन सदस्य वाला चयन समिति के अगिला बइठक 27 सितंबर के होखे वाला बा. एह बात के जानकारी समिति के सदस्य आ विधानसभा में विपक्ष के नेता स्वामी प्रसाद मौर्य मंगल का दिने पत्रकारन के दिहलन. कहलन कि एह ला 2011 का बाद रिटायर भइल हाई कोर्ट जज लोग के नाम पर विचार होखी.\nबसपा सुप्रीमो मायावती के कहना बा कि एन.आर.एच.एम. घोटाला से उनकर कवनो नाता नइखे. बाकिर सीबीआई के तरफ से उनुका से पूछताछ करे के बात राजनीतिक बदला खातिर होखत बा.\nभदोही के निजामपुर में एगो कालीन बुने वाला कारखाना से बिहार के अररिया जिला के बीस गो बच्चा मजदूरन के आजाद करावल गइल. एह बचवन के उमिर नौ से चौदह बरीस के बीच के बा. कारखाना के मालिक का खिलाफ मुकदमा दर्ज हो गइल बा.\nप्रधानमंत्री नरेन्‍द्र मोदी आजु बुध का सबेरे आयरलैंड होत संयुक्‍त राष्‍ट्र अमरीका के एक सप्‍ताह के यात्रा पर रवाना होइहें. बुध का दिने ऊ आयरलैंड के राजधानी डबलिन चहुँप के आयरलैंड के प्रधानमंत्री एंडा कैनी का साथे आपसी हित के मसलन पर शिष्‍टमंडल स्‍तर के बातचीत करीहें. पिछला साठ साल में पहिला बेर कवनो प्रधानमंत्री आयरलैंड जाए वाला बाड़े. अमेरिका में अपना व्यस्त कार्यक्रम में पीएम मोदी संयुक्‍त राष्‍ट्र के वर्ष 2015 के बाद विकास एजेंडा सम्‍मेलन, शांति शिखर वार्ता आ जी-चार समूह के बइठकन के संबोधित करीहें. एकरा अलावे अमेरिका संगे बातचीत आ कई देशन के माथ नेता लोगन से मुलाकातो होखे वाला बा. एके होटल में ठहरला का बावजूद पाकिस्तानी प्रधानमंत्री नवाज शरीफ का साथे उनकर मुलाकात के कवनो योजना नइखे. एह दौरा में पीएम मोदी सिलिकॉन वैलीओ जइहें आ फेसबुक, गुगल, माइक्रोसाफ्ट, एप्पल अउर टेसला मोटर समेत कुछ कंपनियन के प्रमुखन से मिलिहें. सेनहोजन में भारतीय समुदाय के संबोधन अउर फेसबुक मुख्‍यालय में आम लोग से उनकर बातचीत एह दौरा के खास कार्यक्रम रहे वाला बा.\nकेन्‍द्रीय मंत्रिमंडल के सुरक्षा संबंधी समिति प्रधानमंत्री नरेन्‍द्र मोदी के अमरीका यात्रा से पहिलही अमरीकी विमानन कंपनी बोइंग के साथ अरबों डॉलर के हैलीकॉप्‍टर सौदा के मंजूरी दे दिहले बिया. एहमें 22 गो अपाची अटैक हैलीकॉप्‍टर आ 15 गो चिनूक हैवी लिफ्ट हैलीकॉप्‍टर खरीदे के मंजूरी दीहल गइल बा. एह सौदा के दू गो हिस्सा होखी. पहिलका में कंपनी के दुसरका पर अमरीकि सरकार के दस्तखत होखी. अमरीकी सरकार से एह हैलीकॉप्‍टरन में लागे वाला हथियारन, रडारन आ अउरी इलेक्‍ट्रोनिक युद्धक उपकरणन के बारे में सहमति लीहल जाई.\nपश्चिम बंगाल भाजपा के नेता जॉय बनर्जी के ओह बयान पर निर्वाचन आयोग भाजपा अध्यक्ष अमित शाह के चिट्ठी भेज के सफाई मंगले बावे जवना में बनर्जी कहले रहन कि चुनाव आयोग भाजपा के पाकिट में काबू में बावे. आयोग एह बयान के आपन अपमान मनले बावे.\nकेन्द्र सरकार ओह पालिसी ड्राफ्ट के जनता का विरोध का बाद वापिस ले लिहले बिया जवना में कहल गइल रहे कि व्‍हाट्सऐप आ कुछ अउरी सोशल मीडिया पर भेजल अपना संवाद के मूल प्रति 90 दिन ले सम्हार के राखे के पड़ी. संचार अउर सूचना प्रौद्योगिकी मंत्री रवि शंकर प्रसाद कहलन कि ऊ कवनो सरकारी पालिसी ना रहुवे आ ई महज एगो ड्राफ्ट रहुवे जवना पर जनता के राय मांगल गइल रहुवे. अब एकरा के वापिस ले के फेर से तइयार करावे के कहल गइल बा जवना में साफ साफ बतावल जाव कि कवन बात केकरा पर लागू होखी. कहलन कि केन्द्र सरकार सोशल मीडिया के आजादी के समर्थक हिय.\nभाजपा आरोप लगवले बिया कि कांग्रेसी सरकार किसानन के सहमति लिहले बिना ओह लोग के लाखो एकड़ जमीन हड़प लिहले बिया. पुरनका आंध्र प्रदेश में अइसनका पांच लाख सात हजार एकड़ जमीन किसानन के ले लीहल गइल बा.\nसेबी का तरफ से मंगल का दिने पी ए सी एल लिमिटेड आ ओकरा चार गो निदेशकन पर 7269 करोड़ से अधिका के जुर्माना लगावल गइल. एह कंपनी पर जनता से धोखाधड़ी क के रुपिया जुटावे के आरोप बा आ ई अबले के सबले बड़हन जुर्माना होखी.\nजम्‍मू-कश्‍मीर में पुलवामा जिला के अवन्तिपुरा इलाका के कावनी गांव में मंगल का दुपहरिया में पुलवामा के रहे वाला एगो आतंकी जहाँगीर अहमद गनई के मुठभेड़ क के मार गिरावल गइल.\nमंगल का दिने देश के शेयर बाजारन में फेरू बड़हन गिरावट आइल आ सेंसेक्‍स 541 अंक आ निफ्टी 65 अंक गिर के बंद भइल. रुपियो में डालर के मुकाबले 15 पइसा के कमजोरी आइल.\n2 से 11 अक्तूबर का बीच न्यूजीलैंड के ऑकलैंड, नेलसन आ क्राइस्टचर्च में भारत आ न्यूजीलैंड का बीच छह गो हॉकी टेस्ट मैच खेलल जाई.


गोतनी बनल बहिनन में टकराव – Anjoria\nमहुआ टीवी पर प्रसारित हो रहल धारावाहिक बड़की मलकाईन का कहानी में नया पेंच आ गइल बा, बहिन से गोतनी बनला का बाद पुरनका प्यार खतम हो गइल बा आ अब टकराब शुरु हो गइल बा. अब बड़की मलकाईन के छोट बहिन सरला आये दिन उनका से लड़ल शुरु कर दिहले बिया. बड़की मलकाईन के चाचियो उनका से नाराज बाड़ी आ गाहे बेगाहे जबे मौका मिलेला सरला के भड़कावत रहेली बड़की मलकाईन का खिलाफ.\nबड़की मलकाईन का परिवार में पसरत द्वेष आ टूट से बुझात त इहे बा कि ओहमें बँटवारा जल्दिये होखे जा रहल बा. वइसे बड़की मलकाईन अपना छोटकी बहिन के खराब बरताव का बावजूद ओकरा से प्यार करत बाड़ी आ पूरा कोशिश में लागल बाड़ी कि परिवार बिखरे मत. खैर अब आगे का होखे जा रहल बा ई त ओह परिवार के भगवाने जानत होखीहें.\nएह धारावाहिक के प्रसारण महुआ पर सोमार से बियफे ले रोज रात साढ़े नौ बजे से देखावल जाला.\nPrevious Post: टटका खबर, बुध, १४ अप्रैल\nNext Post: निशी चौबे के कुरबानी बेकार ना जाई


छठ पर ‘आंधी तूफान’ ले अइहें विराज भट्ट – Anjoria\nसिनेमा भोजपुरी के एक्शन स्टार विराज भट्ट के हैरत अंगेज एक्शन फिल्म ‘आंधी तूफान’ बिहार में छठ के मौका पर रिलीज होखे वाला बा. एह फिलिम लेके विराज भट्ट बहुते उत्साह में बाड़ें, कहना बा उनकर कि कमाल के बनल बिया ई फिलिम.\nएह साल अबले विराज भट्ट के छह गो फिलिम सफलता के नया रिकार्ड बनवले बाड़ी सं. ‘जानवर’, ‘जान तेरे नाम’, ‘भाई जी’, ‘दुर्गा’, ‘मर्द तांगेवाला’ अउर ‘हिम्मतवाला’ से विराज आपन राज बरकरार रखले बाड़न दर्शक लोग का दिल पर. विराज भट्ट के आवहू वाली फिलिमन में भी जबरदस्त जलवा देखे के मिली. एह फिलिमन में ‘अंतिम तांडव’, ‘कर्जा माटी के’, ‘प्यार करेला हिम्मत चाही’, ‘दबंग मोर बालमा’, ‘मैदान ए जंग’ आ ‘लड़ब मरते दम तक’ बाड़ी स.


जाँच खातिर चहुँपल इंजीनियरन के पिटाई – टटका खबर\nजाँच खातिर चहुँपल इंजीनियरन के पिटाई\nसिवान के बड़हरिया में बालापुर उत्क्रमित मध्य विद्यालय के भवन गिरा के ओहपर नया भवन बनावल जात रहुवे. गाँव के लोग देखल कि पुरनके मकान के ईंटा फेर से इस्तेमाल होखत बा आ सही तरीका से मकान नइखे बनावल जात. ऊ लोग विरोध कइल त निर्माण करावत प्रधानाध्यापिका आग बबूला होखे लगली. खिसियाइल लोग भवन के बनत दीवाल गिरा दिहल. एही मामला का जाँच में अतवार का दिने दू गो इंजीनियर चहूंपले आ गाँवे वालन के मुकदमा में फँसावे के धमकी दिहलन. एह पर लोग ओह इंजीनियरन के पकड़ के बढ़िया से पीट दिहल. बतावल जात बा कि छुट्टी का दिने आइल ई इंजीनियर लोग अपना अधिकारियन से एह घटना के जानकारी नइखे दिहले.\nTags: बड़हरिया, बालापुर, सिवान\nगड़हा में डूब के तीन गो लइका मरले\nसिवान के बड़हरिया आ तरवारा में दू जने के हत्या


जनवरी 2016 – Anjoria\nMonth: जनवरी 2016\nजनवरी 25, 2016 Editor\nपिछला बेर निमन के चरचा भइल रहुवे. चरचा पूरा ना पड़ल काहे कि ओह बात के अउरीओ तरह से देखल जा सकेला. आ आजु ओकरे के दोसरा कोण से देखे…\nभोजपुरी गायक उदित नारायण आ लोक गायिका मालिनी अवस्थी के एह साल के पद्म पुरस्कारन ला चुनल गइल बा. उदित नारायण के पद्मभूषण आ मालिनी अवस्थी के पद्मश्री पुरस्कार दिहल…\nजनवरी 16, 2016 Editor\n– जयशंकर प्रसाद द्विवेदी रूंधल बिया सपनों अब कसमसाहट बा आहट बा चाहे बुझात नइखे या सुझात नइखे का करीं । केहर जाईं कइसे कहीं केसे कहीं ई पीर सहात…\nजनवरी 6, 2016 Editor\nगँवई लोक में पलल-बढ़ल अगर तनिको संवेदनशील होई आ हृदय -संबाद के मरम बूझे वाला होई, त अपना लोक के स्वर का आत्मीय हिरऊ -भाव के समझ लेई. आज अपना…


टटका खबर (बियफे,5जनवरी 2012) – टटका खबर\n(त्रिनिडाड टोबैगो के प्रधानमंत्री कमला प्रसाद बिसेसर के दिल्ली अइला पर स्वागत करत संचार आ सूचना तकनीक राज्य मंत्री सचिन पायलट)\nबिहार के सगरी विधानसभा के पुनरीक्षित मतदाता सूची आजु प्रकाशित कर दिहल गइल. अबकी बारह लाख से बेसी नया मतदाता जुड़ल बाड़े एह सूची में. मरला आ जगह बदलला का चलते सवा सात लाख मतदाता के नाम सूची से हटा दिहल गइल बा.\nपश्चिम चंपारण के बेतिया जेल से फरार कैदी जमशेद अहमद के पुलिस फेर असलहा का साथे गिरफ्तार क लिहलसि.\nपुणे से पटना आवत एक्सप्रेस रेलगाड़ी में रात में अफवाह उड़ल कि बोगी में आग लाग गइल बा जवना के सुन के सात गो सवारी चलत ट्रेन से कूद गइले. एहमें दू गो के मौत हो गइल आ बाकी लोग के घवाहिल हालत में अस्पताल में भरती करावल गइल बा. घटना यूपी का मिर्जापुर में उजलापुर हाट का लगे भइल बाकिर ई सातो यात्री बिहार के रहले.\nजौनपुर से बसपा सांसद धनंजय सिंह के न्यायायिक हिरासत उनईस जनवरी ले बढ़ा दिहल गइल. उनुका पर गैंगस्टर एक्ट लगावल गइल बा.\nइलाहाबाद हाई कोर्ट राज्य में बहत्तर हजार आठ सौ प्राथमिक सहायक अध्यापकन के बहाली प्रक्रिया पर एगारह तारीख ले रोक लगा दिहलसि काहे कि पहिला नजर में बहाली वाला विज्ञापन न्यायायलय के गैर कानूनी लागल बा.\nबीएड के फीस प्रदेश सरकार एकावन हजार दू सौ पचास रुपिया तय कइले रहे जवना के इलाहाबाद हाई कोर्ट के लखनऊ बेंच आपन सहमति दे दिहलसि. पहिले ई फीस इकतीस हजार रुपिया रहुवे.\nआजमगढ़ जिला में पवई इलाका के सहराजा गाँव का नियरा एदो दुपहिया पर सवार दू जने ट्रैक्टर का चपेटा में अइला का चलते मर गइले.\nराजधानी पटना समेत राज्य के अधिकतर इलाका में ठंड बदस्तूर कायम बा बाकिर लमहर छुट्टी का बाद स्कूल खुल गइल बाड़े\nचुनाव आयोग सरकार से कहलसि कि तीन साल से अधिका से एके जगहा तैनात तीन सौ उनसठ खंड विकास अधिकारियन के ओहिजा से हटा दिहल जाव.\nबसपा के प्रदेश अध्यक्ष स्वामी प्रसाद मौर्या कहलन कि उमाभारती के चाहीं कि भाजपा के सरकार वाला राज्यो के कानून व्यवस्था के हाल पर नजर डालसु.\nबाबू सिंह कुशवाहा के भाजपा में शामिल कइला पर कांग्रेस लगातार भाजपा पर हमला करत बिया जबकि भाजपा अपना बचाव के बहाना बनावत बिया.\nनीतीश कुमार कहलन कि भाजपा का सोच के बाबू सिंह कुशवाहा के अपनवलसि समुझ में नइखे आवत. एकरा से एगो गलत परम्परा के शुरुआत भइल बा.\nभाजपा के प्रदेश अध्यक्ष सूर्य प्रताप शाही कहलन कि सीबीआई पूर्वाग्रह से काम करत बिया.\nप्रधानमंत्री मनमोहन सिंह पन्दरहवाँ विश्व संस्कृत सम्मेलन के उद्घाटन करत आजु कहलन कि संस्कृत कवनो खास धर्म के भाषा ना हवे आ एह भाषा में दुनिया के सर्वश्रेष्ठ साहित्य मौजूद बा. साथही विज्ञान विषयनो के खजाना भरल बा एह भाषा में.\nसिक्ख गुरु गोविन्द सिंह के प्रकाशोत्सव आजु पूरा देश में धूमधाम से मनावल गइल. गुरुद्वारन में दिन भर सबद कीर्तन चलल आ शोभा यात्रा निकालल गइल.\nडी पी यादव आ उनुका पत्नी के प्रतिष्ठित नेता बतावे वाला सांसद मोहन सिंह के समाजवादी पार्टी अपना प्रवक्ता पद से हटा दिहलसि आ उनुका जगहा रामगोपाल यादव के प्रवक्ता बना दिहलसि. कहल जात बा कि डी पी यादव का नाम पर अखिलेश यादव आ मोहन सिंह में मतभेद रहुवे.\nअन्ना हजारे के स्वास्थ्य में सुधार होखत बा बाकिर ऊ होखे वाला चुनावन में कांग्रेस के खिलाफ प्रचार करे ना निकल पइहें. काहे कि तब उनुकर तबियत फेर खराब हो जाये के अनेसा बा.\nभाजपा अध्यक्ष नितिन गडकरी आजु झाँसी में कहलन कि चिदम्बरम के असली जगह तिहाड़ जेल में ए राजा का बगल में होखे के चाहीं.\nभाजपा के प्रतिनिधिमण्डल आजु राष्ट्रपति से भेंट कर के लोकपाल पर विचार करे खातिर संसद के सत्र दोबारा बोलावे के माँग कइलसि.\nनागरिक उड्डयन महानिदेशालय बियफे का दिने एह बाति से इंकार कइलसि कि कवनो विमानन कंपनी के बंद कइल जाई बाकिर कहलसि कि सुरक्षा मानक तय करे खातिर डेग बढ़ावल गइल बा.\nममता बनर्जी कहली कि कांग्रेस उनुका पार्टी के सफलता देखिके जरतवाही करत बिया आ उनुका के बदनाम करे में लागल बिया.\nअल्पसंख्यकन खातिर आरक्षण के हिंदुअन का रोजी-रोटी पर हमला बतवलन प्रवीण भाई तोगड़िया.\nसुखराम अपना बीमारी का चलते बियफे का दिने अदालत में समर्पण ना कइले.\nसेना प्रमुख जनरल बी के सिंह कहलन कि उमिर का विवाद में उनुकर सरकार का साथे कवनो अनबन नइखे भइल.\nराज्यसभा चुनाव में कांग्रेस पार्टी कर्ण सिंह, जनार्दन द्विवेदी आ परवेज हाशमी के दिल्ली से आपन उम्मीदवार बनवलसि. एह लोग के कार्यकाल सताइस जनवरी के खतम होखऽता.\nदिल्ली के आईजीआई हवाईअड्डा पर लागल आग से केहु हताहत नइखे भइल बाकिर कुछ कंपनियन के कार्यालय जरूर राख हो गइल बा.\nजयपुर में सात से नौ जनवरी ले होखे जात 10वां प्रवासी भारतीय दिवस से जुड़ल जानकारी नई दिल्ली के बीकानेर हाउसो से मिल जाई. एकरा खातिर ओहिजा एगो नियंत्रण कक्ष बनावल जाई.\nबिहार का गया में होखत कालचक्र पूजा में आइल तिब्बत सरकार के प्रधानमंत्री लामसंग सांग्बे संवाददाता सम्मेलन में कहलन कि तिब्बत के आजादी आ धर्मगुरू दलाईलामा के तिब्बत वापसी उनुका सरकार के लक्ष्य बा. कालचक्र पूजा में दुनिया भर के तिरसठ देशन से डेढ़ लाख श्रद्धालु गया आइल बाड़े जवना में आठ हजार श्रद्धालु तिब्बत से आ बारह सौ श्रद्धालु चीन से आइल बाड़े.\nत्रिनिडाड आ टोबैगो के प्रधानमंत्री कमला प्रसाद बिसेसर आजु नई दिल्ली चहुँप गइली. श्रीमती बिसेसर एह साल के प्रवासी भारतीय सम्मेलन के खास अतिथि रहीहें. आ बाद में बिहार के बक्सर का इटाढ़ी गाँव में अपना पूर्वजन के गाँव भेलुपुर के दौरो करीहें.\nमेक्सिको का जेल में दंगा भइला का बाद 31 गो कैदी मर गइले. झगड़ा दू गो गुट में भइल रहे.\nफिनलैंड सरकार सुरक्षा का कमी का चलते पाकिस्तान में आपन दूतावास बंद करे के फैसला लिहलसि.\nइराक में शिया मुसलमानन पर भइल बम हमला में साठ लोग के मौत.\nचौबीस दिसंमबर के खतम हफ्ता में मुद्रास्फीति के दर शून्य से तीन दशमलव तीन छह फीसदी दर्ज कइल गइल. ई एहसे भइल कि एह दौरान सब्जी आ गेहूं जइसन खाए वाला सामान के दाम घटल बा.\nदिल्ली में लागल ऑटो एक्सपो 2012 में मारुति सुजुकी, निसान, हर्ले डैविडसन, ह्युंडई, रॉयल एनफील्ड, वोक्स वैगन, महिंद्रा एंड महिंद्रा आ मर्सीडीज बेंज अपना नया मॉडल के लांचिंग भा अनावरन कइले.\nशेयर बाजार में शुक का दिने मिलल-जुलल रुख रहल आ सेंसेक्स 26 अंक नीचे बंद भइल.\nअगिला हफ्ता से मारुति अपना सगरी कार मॉडल के दाम बढ़ा दी काहे कि रुपिया के दाम कम हो गइल बा.\nहास्य अभिनेता जसपाल भट्टी चुनाव आयोग से निहोरा कइले कि नेतवन के एक दोसरा पर कादो पाँक फेंके के इजाजत दिहल जाव आ थोड़ बहुत चरित्रो हनन करे के.\nअभिषेक बच्चन ‘प्लेअर्स’ फिलिम में कुछ खतरनाक जोखिम वाला सीन फिल्मवले जवना में कवनो डुप्लीकेट के इस्तेमाल ना कइल गइल.\n‘बिग बॉस 5’ में झगड़ा बेसी भइल मनोरंजन कम. कहना बा बिग बॉस से निकालल गइल अभिनेता निर्देशक कमाल आर खान के.\nसहायक अभिनेत्री के रोल में अनेके चुनौती भरल भूमिका कर चुकल दिव्या दत्ता के कहना बा कि विक्रम भट्ट के फिल्म ‘डेंजरस इश्क’ से करिश्मा कपूर के बॉलीवुड में शानदार वापसी होखे जा रहल बा.\nकोरिया ओपन बैडमिंटन का सेमीफाइनल में चहुँपली भारत के सायना नेहवाल.\nआस्ट्रेलिया दौरा में भारत केक्रिकेट टीम के दीवार कहल जाये वाला राहुल द्रविड़ बहुते कमजोर दीवाल साबित भइल बाड़े आ पिछला नौ पारी का खेल में ऊ छह बेर बोल्ड भइल बाड़े. सिडनी टेस्ट में भारत के टीम अब हार बचावे खातिर खेलत बिया.\nसिडनी क्रिकेट मैदान पर दर्शकन का ओर आपत्तिजनक इशारा कइला का चलते विराट कोहली के आधा फीस के बराबर जुर्माना लगावल गइल बा.\nसिडनी टेस्ट में भारत के2विकेट पर 114 रन बनल बा आ औकरा अबही 354 रन बनावे के बा आस्ट्रेलिया के पहिलके पारी के बरोबरी करे में.\n«« टटका खबर (बुध,4जनवरी 2012)\nटटका खबर (शुक,6जनवरी 2012) »»


शशि प्रेमदेव – Anjoria\n– शशि प्रेमदेव ना सनेहि के छाँव, न ममता के आँचर बा गाँव में! का जाई उहवाँ केहू अब, का बाँचल बा गाँव में? छितिर बितिर पुरुखन के थाती, बाग-बगइचा, खपड़इला! खरिहानी में जगहे-जगहा जीव जनावर के मइला! ना कजरी के गूँज, ना फगुआ के हलचल बा गाँव में! आँगनपूरा पढ़ीं…\n– शशि प्रेमदेव हे बाहुबली! बँहिआ में त हमहन के भी ओतने दम बा! बाकिर तहरा पाले लाठी, भाला, बनूखि, गोली, बम बा!! तहरे चरचा बा घरे घरे बाजे सगरो डंका तहरे काहें ना जोम देखइबऽ तूँ तहरा पेसाब से दिआ जरे चउकी से ले के चउका तक, तहरे तपूरा पढ़ीं…


अपना सेवा यात्रा का क्रम में औरंगाबाद चहुँपल नीतीश कुमार कहलन कि सरकार कई बरीस से लटकल उत्तर कोयल परियोजना फेर से बनावे आ शुरु करे के भरपूर कोशिश करी.\nकई बरीस से लटकल दुर्गावती जलाशय परियोजना के अब केन्द्रीय वन आ पर्यावरण मंत्रालय से अनापत्ति प्रमाण पत्र मिल गइल बा. लोकसभा स्पीकर मीरा कुमार कहली कि अब बिहार सरकार के एह योजना के निर्माण के काम जल्दी से पूरा कर देबे के बा. बाबू जगजीवन राम के शिलान्यास कइल एह परियोजना से कैमूर आ रोहतास जिला के तैंतीस हजार हेक्टेयर जमीन के पटवन हो सकी.\nलूट के माल ह छूट के खा स्टाइल में पश्चिमी चंपारण के गौनाहा प्रखंड में सत्यापन करा के पता चलल बा कि इंदिरा आवास का नाम पर पइसा निकाल के लोग जमीन खरीद लिहल, दोकान खोल लिहल भा कुछ लोग त सीधे सूदी किश्ती में लगा दिहल. अब एह तरह के हर आदमी के नोटिस भेजल गइल बा.\nछपरा नगर परिषद फैसला लिहले बा कि तेरहवां वित्त आयोग से मिलल धन के इस्तेमाल हर वार्ड में चार चार गो चापाकल गाड़े, एगारह गो भेपर लाइट लगवावे आ सफाई के इंतजाम करावे में कइल जाई.\nलखीसराय जिला के बड़हिया इलाका में बियफे का रत कुछ अपराधी एगो मंदिर के महंत के हत्या कर दिहले आ मूर्तियन के गहना लेके फरार हो गइले.\nजापान के प्रधानमंत्री अगिला बेर अपना भारत दौरा पर बिहारो अइहें.\nगंडक दियारा का आतंक फुलेना के पश्चिम चम्पारण के श्रीनगर इलाका में गैंगवार में मार दिहल गइल बा.\nकालचक्र पूजा खातिर दू लाख से अधिका बौद्ध बोधगया चहुँपले.


‘भोजपुरी दबंग’ क्रिकेट टीम ‘चेन्नई राइन्स’ के हरवलसि – Anjoria\nसीसीएल में ‘भोजपुरी दबंग’ के सफलता से दुनिया भर में मौजूद करोड़ों भोजपुरियन में खुशी के लहर\nसीसीएल में पहिला बेर शामिल भइल भोजपुरी सितारन के क्रिकेट टीम ‘भोजपुरी दबंग’ शनिचर क दिने अपना पहिलके मैच में तमिल सितारन के क्रिकेट टीम ‘चेन्नई राइन्स’ के पाँच विकेट से हरा दिहलसि. भोजपुरी मेगा स्टार मनोज तिवारी आ जानल मानल उद्योगपति आनन्द बिहारी यादव (अम्बिका समूह) के मलिकाई वाली ‘भोजपुरी दबंग’ टीम कोच्चि में भइल एह मैच में रन के बरसात कर दिहलसि. कप्तान मनोज तिवारी सिर्फ आठ रन आ उपकप्तान दिनेश लाल यादव ‘निरहुआ’ सिर्फ दसे रन बना पवले. बाकिर आदित्य ओझा अउर उत्तम तिवारी रन बरसा दिहले.\nपहिले बल्लेबाजी करे उतरल ‘चेन्नई राइन्स’ ‘भोजपुरी दबंग’ के गेदबाजन के जम के धुलाई कइलसि. बल्लेबाजी करत निरहुआ आखिरी ओवर में तीस गो रन दे दिहलें आ चेन्नई राइन्स बीस औवर में तीन विकेट के नुकसान पर 186 रन के बड़हन स्कोर खड़ा कर दिहलें. एह स्कोर के मुकाबला करे उतरल भोजपुरी दबंग के ओपनर प्रवेश लाल बिना कवनो रन बनवले आउट हो गइलें. उनका बाद आइल अजय शर्मा शुरुए में दबंगई देखवलें बाकिर मनोज तिवारी के आउट भइला का बाद उहो पचीस रन बना के आउट हो गइलन. ओकरा बाद आदित्य ओझा धुंआधार 86 रन आ उत्तम तिवारी शानदार 49 रन बनवलें. एह लोग के बल्लेबाजी के बदौलत आदित्य के विनिंग शॉट का साथ भोजपुरी दबंग टीम आपन जीत के निशान पार कर गइल.\nआदित्य ओझा के मैन आफ द मैच बनावल गइल. एह मैच से कमजोर समुझल जात भोजपुरी दबंग टीम के दबंगई देख सभे दंग रह गइल.\nOne thought on “‘भोजपुरी दबंग’ क्रिकेट टीम ‘चेन्नई राइन्स’ के हरवलसि”\njiye ho bhojpuria lala


अउर ए बंद से महँगाई घटि गइल…हा..हा..हा..हा.. – Anjoria\nअउर ए बंद से महँगाई घटि गइल…हा..हा..हा..हा..\nजुलाई 6, 2010 व्यंग्य\nकेतना खुशी के बाति बा कि काल्ह का बंद से महँगाई घटि गइल. हँ भाई! काँहें हँसतानि? घटल नइखे का? खैर हो सकेला रउरा खातिर ना घटल होखे पर एह बंद से हमार महँगाई त घटि गइल, मतलब हमरा त बहुते फायदा भइल. अब सुनीं बतावतानी –\nकाल्ह सबेरवें-सबेरवें रामखेलावन भाई अइने अउर हम से कहने, “का हो चिघारू भाई, का हालि बा?” हम कहनी, “कुछ ना भाई. लागऽता महँगाई जीए ना दी. लागता आजु कामो पर जाए के ना मिली.” हमार एतना बाति सुनि के रामखेलावन भाई त लगने जोर-जोर से हँसे. हम कहनी, “हमार आफति में परान बा अउर तोहरा हँसल नीक लागता?” एह पर रामखेलावन भाई कहने, “भाई चिघारू, तोहार कवनो जबाब नइखे. हमरा इ ना बुझाला कि तूँ कवने दुनिया में रहेलS?” हम कहनी, “हम समझनी ना.” “त ल सुनS, हम सुनावतानी”. एतना कहि के रामखेलावन भाई शुरु हो गइने. “अरे भाई महँगाइए के ले के त आजु भारत बंद के नारा बुलंद करे के बा. देखS आजु का बाद महँगाई कवनेगाँ दुम दबा के भागि जाले.” हम कहनी, “भाई, ए बंद-ओंद से कवनो फायदा ना होई. ई सब ओट के राजनीति हS. एह से नोकसान जनते के होई. एहमें गरीब जनते पिसाई.”\nहमरी एतना कहते त रामखेलावन भाई आग-बबूला हो गइने अउर मुँह फूला के कहने, “तूँ त खालि अपने धुनबS, हमार बात त मनबS ना, जा जवन बुझा उ करS, अब हम तोहके ना समझाइबि.” अरे अबहिन हमार अउर रामखेलावन भाई के बात चलते रहे तबले कहिं मलिकाइनियो घर में से निकलि अइली अउर आवते घुँघुट काढ़ि के रामखेलावन भाई से कहली, “इहाँ के कबो केहू के बात मनले बानी कि आजु राउर मानबि.” हम कहनी, “अब तूँ का बीचे में कूदि पड़लू. (रामखेलावन भाई कि ओर देखि के) बतावS रामखेलावन भाई, का करे के कहत रहलS हS.”\nरामखेलावन भाई कहने, “हम तS तोहार महँगाई कम करे आइल रहनी हँ.” तब हम कहनी, “तS कS दS.” हमार इ बाति सुनि के रामखेलावन भाई एगो लंबा-चवड़ा भासन दे देहने. उ हमसे कहने, “आजु तूँ काम पर मति जा. बिहने आफिस में कहि दिहS कि कवनो सवारी ना मिलल ए से हम आफिस ना आ पवनी. ए तरे तोहार हाजिरियो लागि जाई अउर आजु कि दिन के तनखाहो ना कटी। अउर हाँ तहरी साहबो के पता बा कि आजु भारत बंद बा. तूँ हमरी साथे आवS, हम तोहके आजु खिआइबि-पिआइबि अउर दु सौ रुपयो देइबि.” रामखेलावन भाई के बाति सुनि के हमरा बहुत अचंभा भइल अउर खुशीओ. अब हमरा बुझात रहे कि इ त सही में हमार महँगाई कम हो रहल बा. आजु आफिसो ना जाए के परी अउर फिरिहा खइले-पियले क बाद दु सौ रुपयो मिली.\nहम झट से तइयार हो के रामखेलावन भाई कि साथे चलि देहनी. अरे इ का? हमनी जान ज्यों-ज्यों आगे बढ़े लगनी जा, हमनी का साथे अउरियो लोग जुड़े लागल. देखते-देखत एगो मजिगर भीड़ हो गइल.\nहम भीड़ में रामखेलावन भाई क साथे एकदम आगे रहनी अउर महँगाई का खिलाफ नारा लगावत रहनी. भीड़ दुकान-सुकान बंद कराबत, तोड़-फोड़ करत आगे बढ़त रहे. अरे भाई हम त एगो दोकानदारे के दु चटकन मारि के दु-चारिगो साबुनो ओकरी दोकानी में से ले के एगो झोरा में ध लेहनी. अब हम बहुत खुश रहनी काँहे कि अब हमरा बुझात रहे कि हमार मँहगाई कम हो रहल बा.\nआगे बढ़ले पर एगो आदमी लउकल. उ साइकिल पर सवार रहे अउर कुदारी लटकवले रहे. भीड़ के देखते ऊ साइकिल पर से हड़बड़ा के उतरि गइल अउर रस्ता से किनरिया गइल. हम दउड़ि के ओकरी लगे पहुँचनि अउर कहनी, “का हो सरऊ, आजु तोहरा मालूम नइखे कि महँगाई का खिलाफ पूरा भारत बंद बा.” एतना कही के हम ओकरी साइकिल में से हवा निकाले लगनी अउर तवले कहीं भीड़ में से दु-चार आदमी आगे बढ़ि के ओके थपरियावे लागल. उ मनई साइकिल छोड़ि के घिघियाते कहलसि, “हमरा दु गो छोटे-छोटे लइका बाने सन अगर हम काम पर ना जाइबि त हमरी घरे चूल्हि ना जरी.” ओकर इ बाति सुनि के हम एक चांटा लगवनी अउर कहनी, “अरे भकचोनरा, एक दिन तोर लइका खइहें कुलि ना त ठीके बा न. महँगाई कम होई.” एकरी बाद ओ मनई के घिघियात छोड़ि के हम भीड़ कि साथे आगे बढ़ि गइनी.\nसाँझि खान ओ दु सौ रुपया में से 100 रुपया के मुरगा ले अइनी अउर मलिकाइन से कहनी कि आजु मुरगा-भात खाइल जाई. तबले कहीं रामखेलावनो भाई एगो देसी अद्धा ले आके दे गइने अउर कहि गइने कि खइले-पियले कि बाद एह के ले के आराम से सुति जइहS.\nराति खान खात समय हमार लइका कहलसि, “बाबूजी, केतना अच्छा बा. रोज बंद रहे के चाहीं. हमरा इस्कूले ना जाए के परी अउर रोजो मुरुगा खाए के मिली.” हम अपना लइका क बाति पर धेयान ना देहनी अउर खइले-पियले क बाद अद्धा मारि के सुते चलि गइनीं.


मोदी सरकार में भोजपुरी के मान्यता मिली….. – Anjoria\nApr 5, 2014 भोजपुरी के मान्यता, मनोज तिवारी\nसोलहवी लोकसभा खातिर उत्तर-पूर्वी दिल्ली से भाजपा के उम्मीदवार मनोज तिवारी अपना चुनाव प्रचार में भरोसा दिलावत बाड़न कि- मोदी सरकार बनी त भोजपुरी भाषा के संविधान के आठवीं अनुसूची में शामिल करावल हमार सबसे पहिला काम होखी. पिछला दस साल से कांग्रेस हमनी, यानी भोजपुरी के मांग करेवाला, लोगन के अश्वासन दे के रखलस. बिहार आ उत्तर प्रदेश समेत दुनिया के बारह देशन में लगभग 20 करोड़ लोग भोजपुरी बोलेेला.\nसंसद में कई बेर एह विषय पे भाजपा के तरफ से अवाज उठावल गइल. पी चिदंबरम के तरफ से भरोसो मिलल, बाकिर उ सब कुछ झूठ रहे. केतना देशन में भोजपुरी के मान्यता मिल चुकल बा, अपने देश में आपन भोजपुरी भाषा उपेक्षित रह गइल बिया. पन्द्रहवी लोकसभा में सभे के आशा रहे कि हमनी के आपन हक मिल जाई. भोजपुरिया भाई लोगन के भावना से खेलवाड़ भइल बा. भोजपुरी भाषा के छांव में हम खेलनी-कूदनी, गाावे-बजावे के सिखलीं, इहे हमरा के हमार पहचान दिहलसि. आज हमार पहचान बा त भोजपुरी से. जब हमार पहचान भोजपुरी से बा, त हम भोजपुरी से मुंह कइसे मोड़ लिहीं?\nमनोज तिवारी आरोप लगवलन कि कांग्रेस, आम आदमी पार्टी के लोग आपन फायदा खातिर चुनाव लड़त बा.


अपराध – टटका खबर\nबलिया के एगो मशहूर हड्डी रोग सर्जन के आफिस में चिट्ठी डाल के मांगल गइल बा तीन करोड़ रुपिया के रंगदारी आ ना दिहला पर जान मारे के धमकिओ दीहल गइल बा. मंगल के फजीरे उनुका क्लिनिक में एगो नकाबपोश चहुँपल आ काउन्टर पर एगो चिट्ठी छोड़ गइल. ओह बेरा क्लिनिक के आफिस बन्द रहुवे\nविदेश भेजे के झांसा देके पचासी हजार के ठगी\nगोण्डा जिला में विदेश भेज के नौकरी लगवावे का नाम पर एगो नवही से पचासी हजार रुपिया ठग लिहल गइल. इंसपेक्टर नाम के एगो आदमी से दू गो जालसाज सऊदी अरब में नौकरी पर लगवावे का नाम पर पचासी हजार रुपिया ठग लिहले. ठगाइल आदमी पुलिस में शिकायत कइलसि त पुलिस अब औह जालसाजन के\nवाराणसी मे तीन गो शव बरामद भइल\nबियफे का दिने वाराणसी में अलग अलग जगहा से पुलिस तीन गो लाश बरामद कइलसि. शिवपुर इलाका के बनियापुर गांव मे बुध का रात कुछ लोग घर का बहरी सुतल पैंसठ साल के छोटेंलाल पटेल के गोली मारके हत्या कर दिहल. बियफे का दिने लाश बरामद कर के पुलिस दू आदमी के गिरफ्तार कइले बिया.\nपचास हजार रुपये के इनामी बदमाश मुठभेड मे गिरफ्तार\nआजमगढ जिला के रौनापार इलाका मे आज भोर मे जनता के सहयोग लेके पुलिस 50 हजार रुपिया के इनामी अपराधी अमरजीत यादव के गिरफ्तार कर लिहलसि. हथिया के अमरजीत यादव के हेदराबाद बंधा का नियरा से गिरफ्तार कइल गइल जबकि ओकर तीन गो साथी परा गइलें. अमरजीत का खिलाफ लूट. डकैती आ हत्या के अनेके


दिल अभी पूरी तरह टूटा नहीं, दोस्तों की मेहरबानी चाहिये – Anjoria\nनवम्बर 3, 2011 अँजोरिया, अलेक्सा रैंकिग, भोजपुरी वेबसाइट\nअँजोरिया एक जगहा नीचे खसकल\nकुछ दिन पहिले कहले रहीं कि हम नं॰ वन का दौड़ में शामिल नइखीं काहे कि हमरा खातिर ऊ असंभव बा. जबे कुछ विजिट बढ़ेला तबे हमार वेब हॉस्ट मेहरबानी कर देलें आ दू तीन दिन खातिर सब कुछ गड़बड़ हो जाला. जइसे कवनो गाड़ी ब्रेक लगवला का बाद फेर पुरनका रफ्तार हासिल करे में समय लेले ओही तरह वेबोसाइट का साथे होला.\nएक बेर ब्रेक लागेला त फेर कई दिन के सामग्री जाम हो जाले. भोजपुरिया बंधु लोग साहित्य आ सरोकार पढ़े ना आवे फिलिम आ संगीत के खबर जाने आवेला. अँजोरिया के पाठक परिवार के दू तिहाई लोग सिनेमा वाला पन्ना खातिर आवेला. देखीलें कि बढ़िया से बढ़िया साहित्य सामग्री लोग पर लोग नजर ना देव. हम चाहींले कि सिनेमा के समाचार त दिहलो जाव भोजपुरी के अस्मिता खातिर बढ़िया साहित्य आ सरोकारो के बात पर चरचा चलत रहो. एहसे सिनेमा का सामग्री खातिर बाकी सामग्री के अनदेखी ना करीं. टटका खबर एगो उदाहरण बा. भोजपुरी में एकही पन्ना पर बेसी से बेसी खबर देबे के कोशिश में कम से कम दू से तीन घंटा रोज लागेला. काहे कि खबर कहीं से भोजपुरी में ना आवे, सगरी खबर के भोजपुरी में लिखे के पड़ेला. बाकिर टटका खबर के पाठक संख्या ओह पर लागे वाला समय आ खरचा के जायज ना ठहरा पावे. बाकिर हम का करीं, हमहूँ अपना आदत से परेशान बानी. केहू आवे भा ना, केहू पढ़े भा ना आपन काम करत रहे के बा. भोजपुरी अनलिमिटेड के मंत्र वाक्य राखे वाला अँजोरिया कवनो एक सीमा में अपना के बान्ह के ना राख सके. जब ले जाँगर बा, जीवट बनल बा आ दाल रोटी के जुगाड़ दोसरा जगहा से होत रहत बा तबले अँजोरिया चलत रही, भोजपुरी के दियरा जरत रही.\nबाकिर अइसे कतना दिन ले चली ? एक अकेला आदमी कब ले हर तरह के काम कर सकी ? खास कर के तब जब कवनो आमदनी ना होखत होखे ओह काम से. एक ना एक दिन आदमी अँउजियाइये सकेला आ कह सकेला कि, यह ले अपनी लकुटि कमरिया, यह ले अपनी सोटी. तेरी बहुत चराई गइया खा के बासी रोटी.\nखैर आजु के एह पोस्ट के मकसद रहल एगो नया वेबसाइट के धन्यवाद देबे के जे कुछुए दिन में अँजोरिया के धाँगत आगा बढ़ गइल बा आ अलेक्सा रैंकिग में तिसरका जगहा पर आ गइल बा. भगवान करे कि ऊ ओहिजा बनल रहो काहे कि इहो देखले बानी कि लोग आवेला, कुछ दिन टिकेला, फेर जब देखेला कि मेहनत का हिसाब से आमदनी नइखे होखे के, त टहल जाला.\nरउरा देखब कि एह चार्ट में बहुते वेबसाइटन के नाम नइखे दिहल. एकर कारण बा कि ओह साइटन के संचालक के अनुमति हमरा लगे नइखे कि ओह लोग के पोजीशन देखा सकीं. काहे कि हमेशा निमने खबर ना नू रही, कबो ना कबो त कुछ उलुटो खबर आ जाई, जइसे कि अब अँजोरिया का साथे भइल बा.\nदेखल जाव कि का होखत बा आगा चल के. पोजीशन बदलत बा कि बिगड़त बा.\nदिल अभी पूरी तरह टूटा नहीं, दोस्तों की मेहरबानी चाहिये.\nOne thought on “दिल अभी पूरी तरह टूटा नहीं, दोस्तों की मेहरबानी चाहिये”\nनवम्बर 3, 2011 को 5:00 अपराह्न पर\nतबे एकला चलो रे…


काला धन आ नेताजी के बयान – Anjoria\nमार्च 6, 2011 भोजपुरी लस्टम-पस्टम\nलस्टमानंद के साथी नेताजी आजुकाल विपक्ष में बाड़ें आ उहवें एटमासफियर बनावे में लागल रहेले. ऊ जब कई दिन ले काला धन पर कुछ ना बोलले त लस्टमानंद के चिंता हो गइल कि कहीं सत्ता पक्ष में त ना डगरि गइलें. काहे कि भ्रष्टाचार आ घोटाला पर त ऊ बोल-बोल के अकच क दिहले रहले. संसद के चलल आ सरकार के बोलल मुहाल हो गइल रहे. अब ऊ एकदमे चुपा गइले. का बाति हऽ ? इहे चिंता में लस्टमानंद एक दिन नेताजी से भेंट कइले. उनुका के बोले के खातिर उकसावे का गरज से लस्टमानंद बड़ा मेहराइल टोन में कहले, आजु काल्हु कालाधन पर बड़ा बवाल मचल बा.\nनेताजी खिसिआइल मुँह बना के बोलले कि, कहला से का होई ?\nहोई कुछऊ ना. लेकिन ना बोलला से लोग बूझऽता कि कहीं आपहूं के विदेशी बैंक में खाता त नइखे ?\nई बाति सुनि के नेताजी चुपा गइले. आँखि मूंदले आ थोड़ देर बाद ध्यान लगवले. तब कहले, बाबा लस्टमानंद जी, तूं का बूझति बाड़ऽ कि ई सब बिलैक मनी जे बा से अपना देश में चलि आई ?\nनेताजी के हालत देखि के लस्टमानंद के जान में जान आइल. कहले, अरे कवना फेर में पड़ गइल बानी ? कुछ नइखे होखे वाला. लेकिन आप एगो बयान देइये दीं.\nनेताजी बोलले, ठीक बा.\nसत्ता पक्ष के एगो नेता इहे बात लेके मशहूर रहले कि ऊ विरोधी पक्ष के जम के टक्कर देत रहले. अगर विरोधी दल कवनो मामिला उखाड़े त उहो ओतने वजन के कवनो मामिला उखाड़ के ले आवे ले. काला धन के हल्ला से भया के सत्ता पक्ष के नेता लोग उनुका से भेंट कइल आ कहल, कवनो जोगाड़ लगावऽ ना. ई त विरोधी दल के लोग काला धन के मसला उठा के नाक में दम कई दिहले बाड़े सन. का विपक्ष, का मीडिया आ का पब्लिक. सभके बतरस के मौका मिल गइल बा.\nनेताजी कहले, त एह में का गलत बा ? हमनियों का कालाधन विदेश से वापिस ले आवे का माँग क देवे के चाहीं.\nजे नेता लोग उनुका से मिले आइल रहे ऊ लोग तनि सकपकाइल आ कहल, हमनी का केकरा से माँग करीं सन ? हमनी के सरकारे हऽ.\nनेताजी कहले, ऊ सब छोड़ऽ. बस माँग कर द लोग.\nनेता लोग बाति बूझि गइल कि धन आवे जाये के ना बा, बस असहीं बतरस के मजा बा. जोगी से ले के चोर ले सब केहूये कालाधन पर कुछ ना कुछ बोलऽता आ मजा लेता.\nका हो गइल ई देस के भगवान !\nOne thought on “काला धन आ नेताजी के बयान”\nमार्च 7, 2011 को 8:19 पूर्वाह्न पर\nham jayanti jike likhai ke bachpane se pasand karila


Know how jaggery is made from dates in Bengal Bhojpuri में पढ़ीं, बंगाल में खजूर से आखिर कइसे बनेला गुर\nढेर लोग ना जाने कि खजूर के गुर केतरे बनेला. त आईं ई रहस्य जानल जाउ. त राउर पहिला सवाल हो सकेला कि खजूर के रस काहां से आवेला? जेनुइन सवाल बा. हम बंगाल में रहेनी त ओहिजा जेतरे गुर बनेला, रउरा के बता रहल बानी. त सरकार, खजूर के तना में रस रहेला.\nLast Updated: May 19, 2021, 3:14 PM IST\nखजूर के गुर के सवाद के कौनो तुलना नइखे. एह गुर के रसगुल्ला, संदेश आ तरह- तरह के मिठाई बनेली सन. एइजा सवाद के उच्चता के वर्णन कइल मुश्किल बा. खाली अतने लिखल जा सकेला कि एह गुर के मिठाई खइला पर रउरा आनंद में डूबि जाइब. बाकिर ई गुर साल में खाली तीन महीना मिलेला आ ऊहो जाड़ा का दिन में. खजूर ताड़ प्रजाति के एगो पेड़/फेड़ ह जौना में कौनो डाल भा शाखा ना होला. आ सुरुकिए चलि जाला आ तना का सबसे ऊपरी भाग पर पतई आ फल होला. संस्कृत में एकर नांव ह खर्जुरम्, वैज्ञानिक नांव ह- (फीनिक्स डेक्टाइलेफेरा) अंग्रेजी नांव ह- डेट्स.\nखजूर के पेड़ औसतन 15 से 25 फीट तक बढ़ि सकेला. कहीं- कहीं एकरा से लमहर पेड़ भी मिल जाला. रउरा जानते होखब कि एकर तना शाखाविहीन कठोर, गोलाकार आ खुरदरा होला. एकर उपज रेगीस्तान में, कम पानी आ गर्म मौसम के जगह पर होला. नारियल नियर एकर पेड़ के ऊपरी भाग में पतई के नीचे, झोंप में खजूर फरेला. बंगालो में खजूर के पेड़ बहुतायत में बाड़न स. आयुर्वेद कहेला कि खजूर मधुर,पौष्टिक,बलवर्धक,श्रमहारक, संतोष देबे वाला, पित्तनाशक, वीर्यवर्धक आ शीतल गुण वाला फल ह. खजूर में विटामिन, प्रोटीन, रेशा, कार्बोहाइड्रेट आ शर्करा रहेला, एही से एकरा के बहुत विद्वान पूर्ण आहार कहेला लोग. उपवास/उपास आ परब- तिवहार में शरीर के पुष्ट राखे खातिर एकरा के खाइल जाला. ताजा खजूर के ढेर लोग रायता बनावेला बाकिर आज रायता ना गुर बनावे के विधि पर चर्चा होई . खजूर के चटनियो बनेला. केक आ पुडिंग में खजूर जान डाल देला . खजूर के पतई से घर के छप्पर, झाडू, ब्रश वगैरह बनेला. एकर तना इमारतन के आधार के तौर पर इस्तेमाल कइल जाला. खजूर के रेशा से रस्सी बनावल जाला. अनेक ग्रंथन में एकरा के दवाई कहल गइल बा आ रक्तक्षय, खून के कमी, गठिया, औरत लोगन के पैर दर्द, कमर दर्द आ सबका कब्ज, पाचन विकार, अल्सर, एसिडिटी वगैरह खातिर कारगर कहल बा. खजूर के धातु वर्धक आ कफ नाशक कहल गइल बा.\nढेर लोग ना जाने कि खजूर के गुर केतरे बनेला. त आईं ई रहस्य जानल जाउ. त राउर पहिला सवाल हो सकेला कि खजूर के रस काहां से आवेला? जेनुइन सवाल बा. हम बंगाल में रहेनी त ओहिजा जेतरे गुर बनेला, रउरा के बता रहल बानी. त सरकार, खजूर के तना में रस रहेला. ओकरा में छेद कके एगो काठ के नरी फिट क दिहल जाला आ नरी के बाहरी मुंह का लगे एगो मेटा (गगरी के बहुते छोट रूप) लगा दिहल जाला. ओही मेटा में कुल रस आके गिरत रहेला. त मान लीं कि रउरा खजूर के पेड़ में आजु सबेरे मेटा लगा के आ गइनीं त अगिला दिन भोर में तीन बजे ले मेटा भरि जाई. ओकरा के अधिकतर लोग भोरे में उतार लेला. एही तरे कई गो पेड़ पर कई गो मेटा उतारि के आ एगो बड़का कराही भा कराह में डाल दिहल जाला आ चूल्हा पर तीन घंटा रस पकावल जाला. जब रस पाकेला त उबले लागेला. तीन घंटा का बाद ऊ रस लिक्विड (द्रव) गुर में बदल जाला. अब देखीं एगो अउरी रोचक क्रिया एकरा बाद होला. कराह का लगहीं जमीन पर बालू बिछावल रहेला. बालू पर एगो महीन कपड़ा बिछाके ओकरा में तनी- तनी दूरी पर छोट कटोरी के साइज के छोटे- छोटे गड़हा क दिहल जाला. ओही गड़हन में लिक्विड गुर के डाल दियाला. आधा घंटा का बाद ऊ लिक्विड गुर सूखि के ठोस छोट कटोरी के साइज के हो जाई. अब ई बाजार में जाए लायक तेयार हो जाला.\nअब आईं एगो अउरी सवाल पर. ढेर लोग पूछेला कि एक दिन में ज्यादा से ज्यादा क गो खजूर के फल खाए के चाहीं. त सरकार, एक दिन में पांचि गो से अधिका खजूर खाइब त नोकसान करी. एही से बड़- बुजुरुग कहले बा लोग कि रात खान दूध का संगे तीन गो खजूर खाईं त कब्ज के बेमारी खतम हो जाई आ पाचन शक्ति बढ़ि जाई. जेकरा वजन बढ़ावे के रहेला ऊ दूध का संगे छोहारा खाला. बाकिर आजकाल त लोग वजन घटावे के फेर में ढेर रहतारे. तबो दूबर- पातर लोगन खातिर छोहारा आ खजूर ढेर फायदा करी. जानकार लोग कहले बा कि खजूर में विटामिन ए आ बी भरपूर मात्रा में मिलेला. ग्लूकोज आ फ्रुक्टोज एकरा में भरल रहेला. ताजा पाकल खजूर बड़ा स्वादिष्ट होला. बाकिर ई तीन महीना से बेसी ना टिके. त एकरा खातिर एकरा के धूप में सुखा दिहल जाला. विकसित टेक्नालाजी के सुविधा आ गइला के वजह से अब त मशीनो में सुखावल जाता. सुखा के आ फेर एकरा के एकरे गुर के चाशनी से मिठास के टच दे दिहल जाला. त बाजार में जौन गुर मिलेला ओकरा में ऊपर से मिठास डालल रहेला. बाकिर तबो एक हद तक फायदा करबे करेला. लोग व्रत- उपवास में एकर खूब सेवन करेला. मध्य पूर्व एशिया आ उत्तरी अफ्रीका आ रेगिस्तानी इलाकन के ई मुख्य खाद्य पदार्थ ह.\nदुनिया में सबसे ढेर पौष्टिक फल में खजूरो आवेला. बाकिर जेकरा हाई सुगर के बेमारी बा, इंसुलीन लेता ऊ बाजार के खजूर से परहेज करेला. तबो कलकत्ता के बाजार में खजूर के फल के बिक्री खूब होला. खजूर के खेती हमनी का देश में पंजाब, हरियाणा, गुजरात, राजस्थान- चुरू, बीकानेर, बाड़मेर, जैसलमेर, जोधपुर, श्रीगंगानगर वगैरह जिलन में प्राचीन काल से होत आइल बा. बड़- बुजुरुग लोग कहेला कि सबेरे- सबेरे खाली पेट खजूर खइला के फायदा बहुत होला. ताकत त बढ़बे करेला, भरपूर प्रोटीन, विटामिन आ मिनरल मिलेला. पुरान बैद जी लोग कहत रहल ह कि खजूर के बीया (बीज) के पेस्ट बना के ओकरा के पान का पतई संगे खइला पर मलेरिया नियर बेमारी ठीक हो जाई. बाकिर बैद जी लोग खजूर के बीया का संगे एगो चूर्ण भी देत रहल ह लोग. अब त मलेरिया के एक से एक दवाई आ गइल बाड़ी सन. पुरान बैद जी लोग फेड़े- रूख से दवाई बना लेत रहल ह. आज भी कई इलाकन में ई धारणा प्रचलित बा कि हाई ब्लड प्रेसर में दवाई भले खाईं बाकिर दू गो खजूर खा लेब त दवाई के असर बढ़ि जाई. (लेखक विनय बिहारी सिंह वरिष्ठ स्तंभकार हैं. यह उनके निजी विचार हैं.)


कइसन कइसन शरम ए भईया | Anjoria's Weblog\nकइसन कइसन शरम ए भईया\nPosted on मई 22, 2012 by Anjoria\nकेहु के केहु पर पइसा बकाया रहेला त ऊ आंखि लुकवावे ला. केहु कवनो बात से लजाला त केहु कवनो बात से. एह में एगो होला राष्ट्रीय शर्म. इहो राष्ट्रीय शर्म तरह-तरह के होला. कबहीं मोदी जी के गुजरात में दंगा से हो जाला त कबहीं बाबरी मस्जिद ढहइला पर लोग कहेला कि ई भारी राष्ट्रीय शर्म ह. अब त भला होखो सुप्रीम कोर्ट के कि ऊ कहि देहलस कि ई सब एगो घटना ह आ शरम से जान छूटि गइल ना त कतना लोग मारे लाज मुंह लुकवावत फिरत रहे. अब केहु दंगा फसाद के ले के असहीं कहि देउ त फेर शरम के बात हो जाई. एहि में प्रधानमंत्री जी एगो राष्ट्रीय शर्म घरे बइठल गर में डालि लिहले. कहि दिहले कि अपना देस में अतना बड़हन तादाद में लइकन में कुपोषण बा ई त राष्ट्रीय शर्म के बात ह.\nकहाला कि अपना देस में कुल्ही लइकन के आधा त कुपोषण के शिकार बाड़ सन. अब एहि में केहु ज्ञानी ध्यानी आदमी के कहल ह कि जे अपना देश में किसान जवन आत्म हत्या कर तारें सन उहो राष्ट्रीय शर्म के दर्जा में आवे के चाहीं. अब ऊ लोग के के बतावे कि जे एकरा के राष्ट्रीय शर्म कहल गइल त एकरा में से कवगो राष्ट्रीय शर्म के पचखा फूटि जाई. आदिवासी लोग के भूख से मुअल त सरकारी गोदामन में अनाज के सरल चाहे असहीं आउरो कई गो बात बा ओकरा राष्ट्रीय शर्म घोषित करे खातिर विपक्ष लागी चिल्लाये आ संसद में बहस ना होखे दी, जे अपने में एगो राष्ट्रीय शर्म ह.\nराष्ट्रीय शर्म के घमासान देखि के सरकार के चाहीं कि जइसे पद्म पुरस्कारन खातिर एगो कटकरिया (क्राइटेरिया) बा ओसहीं राष्ट्रीय शर्मो के कटकरिया होखे के चाही. एहु खातिर एंट्री मंगावे के चाहीं. अण्णा दादा के मानीं त लोकपाल ना बनलो राष्ट्रीय शर्म के बात ह. अब ई लइकन के कुपोषणे के बात ल. ई तऽ प्रधानमंत्री जी खुदे उठा दिहले. अब ढोवत रहऽ. एह पर अब दनादन गोष्ठी होई सेमिनार होई आ सब केहु चकाचक माल उड़ाई. इहे पइसवा जे लइकन पर खरच क दिआइत त कुछऊ त कुपोषण मेटि जाइत. लेकिन ई केहु ना कहल कि देश के लाखन लइका गरीबी के चलते पांचवां कलास के बाद पढ़ नइखन सकत सन, इहो शरम के बात ह.


होली के रंग खेसारी-शुभी के संगे – Anjoria\nमार्च 18, 2014 खेसारीलाल, चरणों की सौगंध, शुभी शर्मा\nअबकी के होली बिहार के भोजपुरी प्रेमियन ला खास रही काहे कि पहिला बेर सुपरस्टार खेसारीलाल यादव आ शुभी शर्मा के फिलिम एह मौका प रिलीज होखी. एह फिलिम ‘चरणों की सौगंध’ में खेसारी-शुभी के जोड़ी धमाल मचावे ला तइयार बा. खेसारी एगो मोटर मैकेनिक बनल बाड़न त शुभी शर्मा बिगड़ैल रईसजादी. खेसारी के प्यार में पड़ला का बाद के बाद शुभी सुधर जात बाड़ी.\nएह फिलिम में खेसारीलाल शानदार एक्शन करत लउकीहें त पहिला बेर शुभी शर्मा अतना हॉट भूमिका में. खेसारी-शुभी दुनू जने एह फिलिम ‘चरणों की सौगंध’ के सफलता ले के निश्चिंत बाड़े.


शाहरुख के सबेरे-सबेरे जगावल कैटरीना के भारी परल, मिलल लाजवाब इनाम!\nबॉलीवुड के बादशाह, माने शाहरुख खान अपना अभिनय के अलावे अपना सूते के आदत अवुरी काम करे के तरीका के बारे में भी मशहूर हवे। किंग खान के नाम से बॉलीवुड में मशहूर शाहरुख के खूब सबेरे जागल पसंद ना ह, लेकिन उ अपना देरी से उठे के आदत के भरपाई देरी तक काम क के करेले।\nशुकवार के शाहरुख एगो फोटो ट्वीट कईले, जवन कि उनुका अगिला फिल्म 'जीरो' के सेट के रहे। शुक्रवार के सबेरे-सबेरे शाहरुख के कैटरीना कैफ के संगे एगो सीन के शूटिंग करे के रहे, लेकिन शाहरुख के आंख रहे कि कवनो कीमत प खुले के तैयार ना रहे।\nशाहरुख स्थिति के बतावत एगो फोटो संगे ट्वीट में लिखले, "जब आपके संगे एतना 'चमकदार' अवुरी 'उत्साही' लोग होखस कि आपके आंख ना खुले, त हमरा के 'जीरो' के शूट खाती सबेरे-सबेरे जगावे वाला के सही इनाम मिले के चाही!" आगे उ लिखले कि इ फोटो उनुका 'मीडिया मेनेजर कैटरीना के सौजन्य से' मिलल बा।\nकैटरीना के आपन 'मीडिया मेनेजर' बतावल शाहरुख के हिसाब कैटरीना के करनी के इनाम रहे जबकि शूटिंग के दौरान सेट प सूतल निर्देशक के इनाम रहे। अब इ इनाम ह कि सजा, एकरा अंदाज़ा लगावे के जिम्मेवारी कैटरीना अवुरी आनंद प छोड़ दिहल जाए!\nमालूम रहे कि किंग खान के मुख्य भूमिका 'जीरो' में उनुका संगे कैटरीना कैफ बाड़ी अवुरी एकर निर्देशन 'तनु वेड्स मनु' से मशहूर भईल आनंद एल राय करतारे। आनंद अवुरी शाहरुख जहां पहिला बेर ए फिल्म में एक संगे काम करतारे उहें कैटरीना संगे उ पहिलहूं काम क चुकल बाड़े।\nए फिल्म में शाहरुख खान पहिला बेर कवनो बौना आदमी के भूमिका निभावतारे। आनंद एल राय निर्देशित 'जीरो' में शाहरुख खान अवुरी कैटरीना कैफ के संगे अनुष्का शर्मा कोहली भी देखाई दिहे अवुरी फिल्म 21 दिसम्बर 2018 के रिलीज होई।\nFirst Update: 03 March, 2018 08:40 PM


कभी आवे ना जुदाई रिलीज भइल – Anjoria\n९ सितम्बर के महिला फिल्म निर्मात्री प्रिया भट्टाचार्य के फिल्म “कभी आवे ना जुदाई” बिहार में रिलीज कर दिहल गइल. प्रिया भोजपुरी में साफ सुथर फिलिम बनावे का इरादा से निर्माण का क्षेत्र में उतरल बाड़ी. प्रिया के कहना बा कि उनुकर फिलिम “कभी आवे ना जुदाई” भोजपुरी के सबले बढ़िया फिलिमन में गिनल जाई.\nफिल्म के निर्देशन एफ आई टी पूणे से विधिवत ट्रेनिंग ले के आइल विवेक राव कइले बाड़न. फिल्म के खास कलाकारन में रोमंटिक स्टार पंकज केसरी, प्रियंका पाठक, सेजल शाह, रजा मुराद, इशरत अली, आ विनय बिहारी के नाम शामिल बा. एकरा गीत संगीत के सभे सराहत बा.\nप्रेम त्रिकोण वाली फिलिम परदा पर दर्शकन के मनोरंजन देबे में सफल रही, इहे उम्मीद बा.


भोजपुरी पाठकों के लिए विशेषः साड़ी आ बाड़ी के झगड़ा बड़ा जबर होला - Common dispute in indian rural family - Latest News & Updates in Hindi at India.com Hindi\nभोजपुरी पाठकों के लिए विशेषः साड़ी आ बाड़ी के झगड़ा बड़ा जबर होला\nगांव में मेहरारू लोग के लड़ाई-झगड़ा तऽ रोज के बात हऽ. बाकिर अगर धेयान से देखल जाव तऽ साड़ी आ बाड़ी (घर) के झगड़ा बड़ा जबर होला.\nPublished: June 29, 2018 7:13 PM IST\nगांव में मेहरारू लोग के लड़ाई-झगड़ा तऽ रोज के बात हऽ. बाकिर अगर धेयान से देखल जाव तऽ साड़ी आ बाड़ी (घर) के झगड़ा बड़ा जबर होला. एक-दोसरा के एक से एक कटाह गारी देबे में मेहरारू लोग में कंपीटिशन लागेला. भतरा काटो… मुंहझउंसा, उफ्फर परना, मुड़ीअईंठवना जइसन गाली सुनके कान में से धूंआ निकले लागेला. ई लोग खाली गालिये ना देबे लोग, किसिम-किसिम मुंह बनाके भी एक-दोसरा के चिढ़ावे ला लोग. Also Read - Google ने खोला गहरा राज, सेल्फी में सुंदर दिखने के लिए क्या-क्या करती हैं भारतीय महिलाएं..\nअइसन बात नइखे कि गांव में सब झगड़ा साड़ी आ बाड़ी खातिर ही होला. झगड़ा तऽ मूड आ फूरसत पर डिपेंड करेला. मूड ठीक बा तऽ कतनो भारी बात हो जाव, केहू कुछ ना बोली. बाकिर अगर फूरसत बा तऽ बिना बात के कुटंबस हो जाई. उघटा-पुराण में गांव के मेहरारू सब के महारत हासिल होला. जेकरा पर भीड़ गइली सऽ ओकर तऽ कल्याण समझीं. एक बेर भूलन काका भी एह फेर में पड़ल रहले. Also Read - ICC Women's T20 World Cup: लीग की हार का बदला फाइनल जीतकर लिया\nहां जी हां!\nचिहुंकी मत! रउरा एही से नू चिहुंकतानी कि भूलन काका मेहरारू सब के फेर में कइसे पड़ गइल रहले. तऽ सुनीं इ बात ढेर पुरान ना ह. थोड़ही दिन पहिले के बात हऽ.\nबटेसर अपना मेहरारू के साथे कहीं जात रहले. भूलन काका नहर पर दूनों बेकत के देखले तऽ पूछ लेहले कि का हो सबेरे-सबेरे कहां दूनो जाना जात बाड़ऽ लोग. कवनो खास बा का. बटेसर तऽ मुस्की मार के रह गइले बाकिर बटेसर ब पिनपिना गइली. ‘का ऐ भूलन काका! रउरा तऽ मरद-मानुष हईं, तनी इनका के काहें नइखीं समझावत.’\n‘का भइल, बताव तऽ पहिले.’ भूलन काका बटेसर ब से कहले.\nबटेसर ब हाथ में मोटरी जमीन पर रखके झनके-पटके लगली. भूलन काका से ना रहाइल तऽ कहले- ‘कुछ कहबो करबू कि खाली झनकबू-पटकबू.’\nबटेसर ब अपना मरद के ओर कनखी से देखत कहली ‘का कहीं ऐ काका! रउरा से अब का छुपल बा. चार दिन बाद गोतनी के बेटा के शादी बा. कब से कहतानी कि दू गो बढ़िया साड़ी खरीद दऽ. बाकिर इनका टाइमे नइखे मिलत. आज हमहू ठान लेनिह कि जबे साड़ी खरीदायी तबे घर में चुल्हा बराई. जातानी सऽ एकमा बाजार साड़ी खरीदे.’\nहो हो हो करके हंसत भूलन काका चुपचाप उहां से इ कहत चल देहले कि ‘ठीक बा जाईं लोगन.’\nबाकिर भूलन ब काका के हंसला पर खिसिया गइली. उनका लागल कि काका उनकर मजाक उड़ाव तारे. ओहि दिन त बात आइल-गइल हो गइल बाकिर दोसरा दिन ओहि नहर पर अपना टोला के चार गो मेहरारू संगे बटेसर ब काका के घेर लेहली ‘का हो ककऊ! तहरा साड़ी के बात मजाक लागेला. कहियो जिनगी में साड़ी केहू खातिर खरीदले बाड़ऽ कि ना.’\nभूलन काका इ बात सुन के अकबका गइले. उनका ना बुझाइल कि बटेसर ब अइसन बात काहें कहतारी. उ चुपचाप उनका के खाली निहारत रहले. जब मेहरारू लोग के दल उहां से चल गइल तऽ नहर पर गाछ के लगे जाके बइठ गइले. हर बात पर हाजिरजवाबी भूलन काका के ऐह बात के कवनो ओर-छोर ना बुझात रहे. थोड़ही देर में बटेसर मुड़ी पर घास लेले आ गइले ‘काका काहें मुंह लटका के एहिजा बइठल बानीं.’\n‘का कहीं ऐ बटेसर भाई. तहार मेहरारू तऽ आज हमार बोलती बंद कर देहली.’ भूलन काका के बात सुन के बटेसर मुस्किया के कहले ‘जाये दीं काका जी. रउरा तऽ समझदार हईं. ऐह छोट-छोट बात पर मन काहें खराब करतानी. साड़ी आ बाड़ी के बात में मेहरारू सब केहू के ना सुनेली सऽ.चलीं अब घरे चलीं. सांझ हो गइल.’ भूलन काका उठ के बटेसर के साथे चल दिहले. Also Read - एक्स्ट्रा मैरिटल अफेयर्स के लिए इस उम्र के पुरुषों को पसंद करती हैं भारतीय महिलाएं, जानिए ये चौंकाने वाले खुलासे\nलेखिका : चित्रांशी\nIndian familyindian rural familyindian village familyIndian womentraditional indian women\nPublished Date: June 29, 2018 7:13 PM IST


Happy Birthday Shatrughna Sinha life Story in Bhojpuri - Birthday Spl: बिहारी बाबू शत्रुघ्न सिन्हा के फिल्म जगत में अलग स्टाइल के चलते खूब चमकल सितारा – News18 हिंदी\nBirthday Spl: बिहारी बाबू शत्रुघ्न सिन्हा के फिल्म जगत में अलग स्टाइल के चलते खूब चमकल सितारा\nHappy Birthday Shatrughna Sinha: हिंदी सिनेमा जगत के लेजेंड हीरो शत्रुघ्न सिन्हा (Shatrughna Sinha) के आज जन्मदिन ह. उनकर जन्म9दिसंबर, 1945 को बिहार के पटना में भईल रहे. उ इंडस्ट्री में आपन दमदार डायलॉग खातिर जानल गइले. आइसने में उनकर जन्मदिन के मौका पर उनकर बारे में बतावल जाता.\nLast Updated : December 09, 2021, 14:27 IST\n“जली को आग कहते हैं, बुझी को राख कहते हैं, जिस राख से बारूद बने, उसे विश्वनाथ करते हैं”\nई दुनू डायलाग सुनते आँखिन के सोझा एगो रोबदार चेहरा चमक जाला. उ रोबदार चेहरा के लोग प्यार से बिहारी बाबू, शॉटगन भा शत्रु कहेला. इहो एगो आश्चर्य के बात बा कि लोग ओह अभिनेता के प्यार से शत्रु कहेला. पटना बिहार में जनमल हिन्दी फिल्म इंडस्ट्री के मशहूर और मँझल अभिनेता शत्रुघ्न सिन्हा के देस परदेस हर जगह प्रशंसक बाड़ें. बिहारी बाबू अपना भारी भरकम आवाज अउरी प्रभावशाली डील डौल के चलते हिन्दी सिनेमा में अइलें आ आपन अलग पहचान बना लेहलें. हालांकि उनके शुरुआत साइड रोल से भइल अउरी उ अपना करियर के कई गो यादगार भूमिका पैरेलल में रहि के ही निभवलें बाकिर उनके पूछ अउरी लोकप्रियता सुपरस्टार लेखां भइल.\nएक बेर अमिताभ बच्चन एगो टीवी साक्षात्कार में कहलें कि शत्रुघ्न सिन्हा में एगो विशेष प्रतिभा बा जेकरा चलते उ हमेशा भीड़ में भी चमक जालें. उ कवनो भी सीन में होखस, उनके डायलॉग भा सीन में उनका पर फोकस होखे भा ना होखे, उ कुछ ना कुछ अइसन करीहें कि सभ ध्यान उ लूट ले जालें. एगो फिल्म के शूटिंग में अमित जी अउरी हीरोइन के सीन रहे, शत्रु जी के एग्जिट हो गइल रहे. शत्रु जी का कइलें कि साइड में खड़ा होके सिगरेट के धुआँ के छल्ला बना के छोड़लें. उ उड़त उड़त फ्रेम में आ गइल आ स्क्रीन पर छप गइल. लोग के ध्यान ओह पर चल गइल. त एह तरे के भी खुराफात करस शत्रुघ्न सिन्हा अपना ऊपर फोकस लिआवे खातिर.\nशत्रुघ्न सिन्हा के बारे में एक से एक किस्सा कहानी चारों ओर फइलल बा. एक जमाना में उ बिहार के लोगन के सिनेमा में दिलचस्पी के कारण रहलें. बुढ़उ लोग अभिनो टीवी पर उनके फिलिम खोजेला. उनके आ अमिताभ के दोस्ती अउरी जोड़ी पर कई गो फिल्म आइल आ खूब हिट भइल. ‘बने चाहें दुश्मन जमाना हमारा, सलामत रहे दोस्ताना हमारा’ गीत त सबके ईयाद होई. दोस्ताना फिल्म में दुनू जाना के केमिस्ट्री का लाजवाब रहे. ई फिल्म साल 1980 के ब्लॉकबस्टर फिल्म रहे आ कई महिना ले सिनेमाघर से उतरबे ना कइलस. शत्रुघ्न सिन्हा के जितेंद्र आ धर्मेन्द्र के साथे भी कई गो सफल फिल्म अइली सन. अक्सर हीरो हीरोइन के जोड़ी के हिट फिल्मन के गिनती होला. बाकिर बिहारी बाबू के अइसन प्रभाव अउरी ऑनस्क्रीन केमिस्ट्री रहे कि उ साथी हीरो के साथे भी दमदार जोड़ी निभवलें.\nशत्रुघ्न सिन्हा के जन्म पटना बिहार में भइल. उनके चार गो भाई रहलें अउरी चारों के नाम राम, लक्ष्मण, भरत आ शत्रुघ्न ह. शत्रुघ्न सिन्हा अपना घर के नाम रामायण ही रखले बाड़ें. उ भारतीय फिल्म व टीवी संस्थान पुणे से अभिनय में डिप्लोमा कइलें. अब ओह डिप्लोमा खातिर एगो छात्रवृति कार्यक्रम चलेला, उ इनके नाम पर रखाइल बा. शत्रुघ्न सिन्हा जब आपन डिप्लोमा करके फिल्मन में काम करे अइलें त उनके पहिला ब्रेक देवानंद के फिलिम प्रेम पुजारी में एगो पाकिस्तानी अफसर के छोट रोल के रूम में मिलल. फेर उ मनोज कुमार के फिल्म साजन में इंस्पेक्टर के रोल कइलें. ई फिल्म 1969 में रिलीज हो गइल अउरी प्रेम पुजारी अगिला साल रिलीज भइल. एह तरे साजन शत्रुघ्न सिन्हा के पहिला फिल्म बन गइल. ओकरा बाद शत्रुघ्न सिन्हा के लगातार कई गो फिल्म में साइड रोल मिलत रहल आ उनके करियर के गाड़ी आगे बढ़त रहल.\nएही समय में अमिताभ बच्चन भी अपना शुरुआती दौर में रहलें. दुनू जाना में तबे से दोस्ताना हो गइल रहे. तब शत्रुघ्न के लगे काम बढ़िया रहे अउरी अमिताभ अक्सर उनके डेरा पर रहस. शत्रुघ्न सिन्हा के 1971 में गुलजार के पहिला निर्देशित फिल्म मेरे अंगने में मुख्य रोल मिलल आ ई फिल्म सफल रहल. अगिला साल 1972 में अमिताभ के स्थापित करे वाला फिल्म बॉम्बे टू गोवा बनल. ई फिल्म में शत्रुघ्न सिन्हा पहिला बेर अमिताभ के साथे स्क्रीन शेयर कइलें आ फेर दुनू जाना अपना करियर के बेहतरीन फिल्म दिहल लोग, जे में नसीब, काला पत्थर, दोस्ताना, शान, यार मेरी जिंदगी आदि रहे. मीडिया रिपोर्ट्स कहेला कि दुनू जाना में रेखा के चलते दरार आ गइल रहे. शत्रु जी अपना आत्मकथा में एकरा बारे में इशारा भी कइले बाड़ें. तब अमिताभ शत्रुघ्न के मिलत वाहवाही से असुरक्षित होखे लागल रहलें. एह में रेखा के भी हाथ रहे, काहें कि उ अमिताभ के नजदीक रहली. हालांकि बाद में दुनू जाना फेर से जिगरी इयार बन गइल लोग.\nबिहारी बाबू के करियर में बरिस 1976 शुभ साबित भइल जब सुभाष घई फिल्म कालीचरण में उनके हीरो के रोल देहलें. ई फिल्म पहिले राजेश खन्ना के मिले के रहे बाकिर दू साल ले उनका लगे डेट ना रहे एहीसे शत्रु जी के ई रोल मिलल आ उनके करियर स्थापित हो गइल. उ अस्सी के दशक के शुरुआत से 90 के दशक के बीच ले सफल फिल्मन के हिस्सा रहलें. अधिकतर फिल्म लीड में आइल बाकी दू गो हीरो वाला फिल्म भी उ खूब कइलें. उनके कुछ हीरो वाला हिट फिल्म बा कालीचरण, विश्वनाथ, अब क्या होगा, दिल्लगी, जानी दुश्मन, यारों का यार आदि.\nभोजपुरी सिनेमा में भी लउकलें बिहारी बाबू\nसाल 1985 में शत्रुघ्न सिन्हा भी भोजपुरी में डैब्यू कइलें. उनके फिल्म बिहारी बाबू टाइटल से बनल आ काफी सफल रहल. शत्रुघ्न सिन्हा तब हिन्दी में बढ़िया काम धाम चलत रहल. एह फिल्म में उ टाइटल रोल कइलें आ मुख्य भूमिका में रहलें. ओकरा बाद उ मनोज तिवारी के साथे दू गो भोजपुरी फिल्म में नजर अइलें. उनका साथे पहिला फिल्म 2006 में राजा ठाकुर आइल जवन बिजनेस के हिसाब से काफी सफल भी रहल. एह में राजा ठाकुर के रोल शत्रुघ्न सिन्हा के ही रहे. दोसरका फिल्म इंटरनेशनल दरोगा में भी उनके महत्वपूर्ण रोल रहल. हालांकि बिहारी बाबू महुआ टीवी पर कौन बनेगा करोड़पति के भोजपुरी संस्करण ‘के बनी करोड़पति’ शो लेके अइलें जवन अच्छा टीआरपी बटोरले रहे.\nशॉटगन शत्रुघ्न सिन्हा जी के आज जन्मदिन भी बा. उनके भविष्य अउरी स्वास्थ्य कुशल मंगल रहो! जय हो!\n(लेखक मनोज भावुक भोजपुरी साहित्य व सिनेमा के जानकार हैं. )\nTags: Bhojpuri News, Shatrughan Sinha


पहिला बेर लागल कवनो भोजपुरी फिल्म खातिर तीन गो सेट – Anjoria\nमई 16, 2010 निरहुआ, मृत्युजंय, रिंकू घोष\nभोजपुरी सिनेमा का इतिहास में पहिला बेर कवनो फिल्म खातिर एगो दू गो ना पूरा तीन गो सेट लगावल गइल आ ई फिल्म रहल निर्माता एन एन सिप्पी के बेटा प्रवेश सिप्पी के बनावल पहिलका भोजपुरी फिल्म मृत्युंजय जवना के निर्देशन जगदीश शर्मा कर रहल बाड़े. एह फिल्म में भोजपुरी के किंग अभिनेता दिनेशलाल यादव निरहुआ का साथ रिंकू घोष के मुख्य किरदार बाटे.\nमृत्युंजय के पहिला सेट खड़ा कइल जा रहल बा कोलाबा का मुकेश मिल में. दुसरका फिल्मिस्तान स्टूडियो में जहवाँ एगो चर्चित अभिनेत्री पर आयटम गाना फिल्मावल जाई आ तीसरका चांदिवली स्टूडियो में जवना पर गाना आ कुछ जरुरी सीन फिल्मावल जाई. हिंदी के सरगम, कालीचरण, मेरी जंग, आ फकीरा जइसन फिल्म के निर्माण करे वाली प्रोडक्शन कंपनी एन एन सिप्पी प्रोडक्शन के प्रवेश सिप्पी आ निर्देशक जगदीश शर्मा का मुताबिक ई फिल्म के जरुरत रहुवे. फिल्म के बाकी शूटिंग गाँव देहात में करावल गइल बा. एह फिल्म में भोजपरिया सुपर स्टार निरहुआ के देहाती लुक आ उनकर एक्शन सबका के चउँका दीहि. कामेडी सीन में उनकर टाइमिंग लोग के हँसा दीहि. निर्देशक जगदीश शर्मा के दावा बा कि फिल्म के नायिका रिंकू घोष अपना भूमिका से बिदाई का बाद एक बेर फेर दर्शकन के दिल जीत लीहें.\nपिया परदेस गइल में गोपाल सिंह इंसपेक्टर का भूमिका में


टटका खबर,2मार्च 2017, बियफे – टटका खबर\nप्रधानमंत्री नरेन्द्र मोदी के खिलाफ बेहुदा बाल बोले वाला बिहार सरकार के जलील मंत्री का खिलाफ भाजपा विधायक नीतिन नवीन पटना के कोतवाली थाना में केस लिखववले बाड़न. अब्दुल जलील मस्तान बिहार सरकार में मद्य निषेध मंत्री हउवन. अपना कहला के माफी माँग चुकल जलील मंत्री के कहना बा कि माफी त माँगिए लिहनी, अब का फाँसी चढ़ा देबऽ लोग ?\nयूपी चुनाव के छठवाँ दौर के वोटिंग वाला इलाकन में आजु साँझ से प्रचार के काम बन्द हो गइल. अब भेंट मुलाकात वाला प्रचार चलत बा. सात जिलन – महराजगंज, कुशीनगर, देवरिया, आजमगढ़, मऊ, बलिया, गोरखपुर – के 49 सीट ला4मार्च का दिने वोटिंग करावल जाई.\nकेन्द्र सरकार एह साल 2017-18 से देश के कुल मेडिकल कॉलेजन में पीजी के चार हजार सीट बढ़ावे के एलान कइले बिया. अब हर साल 35117 डाक्टर पोस्ट ग्रेजुएट के पढ़ाई क सकीहें.\nमिर्जापुर जिला के चील्ह इलाका के तिल्ठी गांव के एगो लइका साइकिल से जात रहल जब गांव का नियरे मिर्जापुर-गोपीगंज सड़क प एगो ट्रक वाला ओकरा के कचार दिहलसि. लइका के मौत ठाँवे प हो गइल. हादसा का बाद ड्राइवर के गिरफ्तार क लीहलसि पुलिस.\nसोनभद्र जिला के म्योरपुर इलाका के लिलासी कला गोँव में एगो मेहरारू अपना मरद से झगड़ा भइला का बाद फाँसी लगा के जान दे दिहलसि. खेत प काम करे निकलल मरद जब लवटल त इनका के फाँसी प लटकल देखलसि.\nमिर्जापुर के चुनार इलाका में जमुई गाँव के सतकवा पुल का लगे भइल एगो सड़क हादसा में मोटरसाइकिल सवार कुडाडीह गांव के एगो आदमी के मौत हो गइल. हादसा करे वाला वाहन चालक भाग निकलल.\nरोहतास जिला के सासाराम इलाका में मंडल जेल में तैनात एगो होम गार्ड जवान अपना के गोली मार के जान दे दिहलसि. जवान चेनारी इलाका के तेलाड़ी गांव के रहुवे.\nसिवान जिला के धनौती चौकी का लगे गाछ प फाँसी लटकल एगो नवही के लाश पुलिस बरामद कइलसि. मरल नवही देवरिया जिला के भाटपार गांव के रहुवे.\nकैमूर जिला के भभुआ नगर इलाका में एगो आशिक जोड़ा जहर खा लिहलसि. प्रेमिका के मौत हो गइल बा जबकि प्रेमी के हालत खराब बनल बा. घर के लोग एह लोग के आशिकी से मना कइलसि त ई लोग जहर खा लिहलसि.\nमहराजगंज जिला के पुरन्दरपुर थाना प चुनाव ड्यूटी पर आइल एगो कांस्टेबल गाछ से गिर पड़ल आ घवाहिल भइला से अस्पताल में ओकर मौत हो गइल. बलावल जात बा कि खाना बनावे ला लकड़ी तूड़े ई गाछि प चढ़ल रहलन.\nपश्चिम चंपारण के धूमनगर चौक का लगे से सशस्त्र सीमा बल के जवान एगो तस्कर के पाँच किलो चरस का साथे गिरफ्तार क लिहले.\nTags: कैमूर, छठवाँ दौर के वोटिंग. पश्चिम चंपारण, मिर्जापुर, यूपी चुनाव, रोहतास, सोनभद्र


अक्षरा सिंह आ खेसारी लाल के जोड़ी धमाल मचवलसि – Anjoria\nपिछला हफ्ता रिलीज भइल अक्षरा सिंह आ खेसारी लाल के फिलिम “ये बलमा बिहार वाला” अपना धुँआधार आगाज का साथे दर्शकन के मन मोह लिहलसि. एकरा के बिहार के चौवन गो सिनेमाघरन में रिलीज कइल गइल आ सभत्तर दे्शकन का बीच बड़हन उछाह देखे के मिलल. फिलिम के गाना पहिलही हिट हो चुकल रहली सँ आ अब ओह गीतन के परदा पर देख सुन दर्शको मंत्रमुग्ध हो गइलें.\nअक्षरा सिंह आ खेसारी लाल के हिट जोड़ी हालही में भजन सम्राट अनूप जलोटा के फिलिम साइन कइलसि. एह फिलिम के शूटिंग ३१ अगस्त से होखे जात बा. निर्देशक रहीहें सनोज मिश्रा आ अजय झा रहीहें.


आरा। बिहार में रणवीर सेना के संस्थापक कहल जाये वाला बरमेश्वर मुखिया के शुक्रवार तड़के अज्ञात हमलावर लोग गोली मार के हत्या कइ दिहल। 70 वर्षीय मुखिया सबेरे 4.15 बजे टहल के नवादा थाना क्षेत्र अंतर्गत कतिरा मुहल्ला स्थित अपना घरे लवटत रहलन, तबे मोटरसाइकिल पर सवार तीन अपराधी लोग उनका पर ताबडतोड फायरिंग कइल। उनका पर करीब चालीस राउंड गोली बरसावल गइल, जवना में से छह गोली लगला के बाद घटनास्थल पर ही उनकर मौत हो गइल। उनकर अंतिम संस्कार शनिचर के पटना में होई।\nComments (1)\tरणवीर सेना के इतिहास\nरणवीर सेना बिहार के एगो संगठन हवे, जेकर उद्देश्य बड़ जमींदारन अउर ओह लोगन के जमीन के रक्षा कइल रहे, जे नक्सलियन के आतंक से त्रस्त रहे। ...\nAdd your comment\tबहुत कुछ सिखा गइल यूपी के परिणाम\n"पेट्रोल के बढ रहल कीमतन के बीच आखिर साइकिल चुनला का जगह अउर कवन रास्ता रहे उत्तर प्रदेश का जनता का लगे?" उत्तर प्रदेश के चुनाव परिणाम ...\nComments (3)\tराउर सहयोग केहु के जान बचा सकेला...\nजमशेदपुर। आपन जिनगी बचाये खातिर जुझ रहल लोगन के सहायता पहिलहुँ जय भोजपुरी परिवार कइले बा, अउर एक बेर फेर एगो दुखियारी महिला हमनी के सा...\nComments (1)\tखोंइछा लेके लवटली त्रिनिदाद के प्रधानमंत्री\nबक्सर। त्रिनिदाद एंड टोबेगो के प्रधानमंत्री कमला प्रसाद बिसेसर बुधवार के बक्सर जिला (बिहार) के भेलुपुर गांव पहुंचली, जवन कि उनकर पूर्वज...\nComments (3)\tबक्सर पहुंचली त्रिनिदाद के प्रधानमंत्री\nपटना। त्रिनिदाद एंड टोबैगो के भारतीय मूल के प्रधानमंत्री कमला प्रसाद बिस्सेसर बिहार में अपना पैत्रिक गांव भेलूपुर पहुंचे वाला बाड़ी, लेक...\nComments (1)\tबिहार के मानचित्र पर एगो नया सेना के उदय\nजमुई। सिकंदरा अउर खैरा थाना क्षेत्र के सीमावर्ती दीपाकरहर जंगल में सोमवार के देर रात कथित ‘बीर दल’ अउर भाकपा मवोवादियन के बीच जम के गोल...\nComments (2)\tपूर्वांचल में जड़ जमाये के तैयारी में जदयू\nवाराणसी। बिहार के बाद अब जनता दल यूनाइटेड पूर्वांचल में भी आपन जड़ जमाये खातिर आतुर दिख रहल बाटे। भाजपा से चुनावी गठबंधन टूटला के बाद प...\nAdd your comment\tप्रधानमंत्री पेश कइली भोजपुरिया संस्कृति के मिसाल\nजयपुर। अपना भाषा के भुला रहल, अउर अपना संस्कृति के सावर्जनिक प्रदर्शन से आम तौर पर बचे वाली नवहा पीढी खातिर त्रिनिदाद एंड टोबैगो के प्र...


प्रयोगकर्ता वार्ता:Jitan raj - विकिपीडिया\nप्रयोगकर्ता वार्ता:Jitan raj\nWelcome! Jitan raj\nस्वागतम्! नमस्कार Jitan raj जी, भोजपुरी विकिपीडिया पर राउर बहुत स्वागत बा!\nJitan raj जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 22,748 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n--सरोज(Saroj) (कुरा गर्ने) ०३:२३, ७ नवम्बर २०१४ (UTC)\n"https://bh.wikipedia.org/w/index.php?title=प्रयोगकर्ता_वार्ता:Jitan_raj&oldid=626014" से लिहल गइल\nएह पन्ना पर आखिरी बेर संपादन 24 सितंबर 2018 के 05:16 बजे भइल रहल।


Bhojpuri Films Will be Release back to back in theaters After Covid 19 Bhojpuri - Bhojpuri: कोरोना बाद सिनेमाघर खुलते हिंदी के साथे भोजपुरी में भी आवे वाला बा फिल्मन के बाढ़ – News18 हिंदी\nBhojpuri: कोरोना बाद सिनेमाघर खुलते हिंदी के साथे भोजपुरी में भी आवे वाला बा फिल्मन के बाढ़\nजबसे भारत के लगभग हर हिस्सा में सिनेमाघर पूरा क्षमता से खोले के ऐलान भइल बा, फिल्म जगत के भाग फेर से चमकत नजर आ रहल बा. हालांकि कुछ जगह पर अभियो आधा क्षमता के साथे ही सिनेमाघर में बुकिंग होता. भारतीय फिल्म जगत दुनिया भर में सबसे बड़ संख्या में फिल्म बनावे वाला उद्योग ह अउरी ई हॉलीवुड के बाद सबसे ज्यादा कमाई वाला फिल्म उद्योग भी मानल जाला. पिछला पौने दू साल से कोरोना के जवन प्रकोप फिल्म उद्योग के नाक तक घाटा में डुबवले रहल ह, ओकरा अब खतम होखे के संकेत मिल रहल बा.\nसिनेमाघर के ढंग से खुलला के बाद जवन बड़ फिल्म रिलीज भइल ह उ ह अक्षय कुमार के सूर्यवंशी. रोहित शेट्टी के कॉप यूनिवर्स के ई चौथा फिल्म बॉक्स ऑफिस पर सिनेमा के संजीवनी साबित भइल बा. दर्शक फेर सिनेमाहॉल के ओर आइल चालू हो गइल बाड़ें. एही बीच रजनीकांत के तमिल फिल्म अन्नाथे रिलीज भइल ह अउरी ई भी वर्ल्डवाइड कलेक्शन में धूम मचवले बा. दुनु फिल्म कलेक्शन के 200 करोड़ के आंकड़ा पार कर गइल बाड़ी सन. ओने मार्वल के फिल्म एटरनल रिलीज भइल बा, जवन अच्छा बिजनेस कर रहल बिया.\nकहे के माने बा कि जइसे कोरोना काल में ऑडिएंस सिनेमाहॉल के विकल्प के रूप में ओटीटी पर शिफ्ट भइल रहल ह, अइसन बुझात रहल कि सिनेमाघरन के का होई. लेकिन भगवान के दया से फिल्म जगत के साथे डिस्ट्रीब्यूटर अउरी सिनेमाहॉल मालिक लोग के राहत मिलल बा. इहे कारण बा कि लोग ऑडियंस के सिनेमा के भूख के जल्दी जल्दी कैश करे के जुगाड़ में लागल बा अउरी जेतना जल्दी हो सके आपन फिल्मन खातिर स्क्रीन लेबे के चाहत बा. तबे त हर शुक्रवार के दू दू गो बड़ फ़िल्म सिनेमाहॉल में टकरात बाड़ी सन. अब एही सप्ताह देखीं ना, शुक्रवार के जॉन अब्राहम के सत्यमेव जयते आ सलमान खान अउरी उनके बहनोई आयुष शर्मा के फ़िल्म अंतिम रिलीज हो रहल बा. साथ में नुसरत भरुचा के फिल्म ‘छोरी’ भी रिलीज हो रहल बा, बाकिर एकर डिजिटल रिलीजिंग होइ अमेजन प्राइम पर.\nअइसने हाल क्षेत्रीय भाषा के फिल्मन के भी बा. भोजपुरी, पंजाबी, मराठी, तमिल, तेलुगु, मलयाली, कन्नड़ हर जगह दू साल से रुकल फिल्मन के लोग हाली हाली रिलीज कर रहल बा कि जइसे होखे पैसा निकाल लिहल जाव. बाकी कमाई त फिल्मन अउरी ओकर म्यूजिक के सैटेलाइट आ डिजिटल राइट्स बेच के हो जाई. देखीं अब फिल्मन के कमाए के कई गो साधन हो गइल बा. पहिले वाला दौर गइल जब फिलिम ना चले त प्रोड्यूसर के कपड़ा ले बेचा जाव. आजकल प्रोड्यूसर नुकसान में आवेला त अपना गलती से. काहें कि जब से फिल्म इंडस्ट्री के डिजिटलाइजेशन अउरी ग्लोबलाइजेशन भइल बा, तबसे प्रोड्यूसर के भाग चमकल चालू हो गइल बा.\nभोजपुरी में भी लगातार फिल्मन के प्रोमो रिलीज हो रहल बा अउरी सिनेमाघर में दर्शक आइल शुरू कर देले बाड़ें. हालांकि तथ्य ई भी बा कि भोजपुरी फ़िल्म देखावे वाला सिंगल स्क्रीन अब धीरे-धीरे घटत जा रहल बा अउरी मल्टीप्लेक्स के रूप लेत जा रहल बा. बाकिर भोजपुरी सिनेमा आपन गुणवत्ता बढ़ावे के तइयारे नइखे. एतना हो हल्ला आ वादा-दावा के बादो भोजपुरी आपन पुरनके ढर्रा पर चल रहल बा.\nआवे वाला दिन में जवन कुछ फ़िल्म देखे के मिले वाला बा, ओमें बा पवन सिंह के बहुत दिन से रिलीज के बाट खोजत फ़िल्म बॉस. ई फिल्म कोरोना लहर आवे से पहिलही बनल शुरू हो गइल रहे. एह फिल्म में हिंदी मराठी के प्रसिद्ध अभिनेता निर्देशक महेश मांजरेकर मुख्य विलेन बनल बाड़ें. फिल्म के कथा रामगोपाल वर्मा के 90 के दशक के सिनेमा से प्रेरित लागत बा जहां मुम्बई के गैंगवार के कथा के प्रमुखता रहे. भोजपुरी टच लियावे खातिर बनारस अउरी बनारसी लोकल गुंडन के इंट्रोड्यूस कइल गइल बा. पवने सिंह के लन्दन में शूट भइल फ़िल्म मेरा वतन भी आ रहल बा. पवन आपन मोंछ मुंडा अवतार में ढेर दिन बाद आइल बाड़ें. कहानी उहाँ के भारतीय मूल के लइकी आ पवन के प्रेम कहानी के इर्द गिर्द बनल बा. सब उहे अजमावल भा हिंदी से प्रेरित मसाला डालल बा.\nदिनेशलाल यादव निरहुआ के दू गो फ़िल्म लाइन में बा, हम हैं दूल्हा हिंदुस्तानी आ आई मिलन की रात. हम हैं दूल्हा हिंदुस्तानी रोमांटिक कॉमेडी फिल्म बा जवन बाद में भावुक हो जाता. निरहुआ डील के तहत एगो लइकी से बियाह कर लेता जवन ओकरा प्रेमिका के बड़ बहिन बिया. फेर इहें से फिल्म में दांव पेंच शुरू होता. निरहुआ के दोसरका फ़िल्म के कथा हॉरर आ पुनर्जन्म पर बा. एगो चरवाहा जमींदार के बेटी से प्यार कर लेत बा जेकर चलते दुनु के जान चल जाता. वापस पुनर्जन्म होता आ निरहुआ के उहे रूप मिलत बा, बाकिर लइकी के आत्मा भटकत बा. निरहुआ के एह जन्म के प्रेमिका पर आत्मा के साया हो जाता आ फेर बदला के खेल शुरू होता.\nप्रदीप पांडे चिंटू नायक के अलावा गायकी के रास्ता भी चुन लेले बाड़ें. शायद इहवें कृपा रुकल होखे; भोजपुरी में गायक हीरो ही चलेलें नू. उनके फिल्म आवत बा ससुरा बड़ा सतावेला. नामे से साफ बा ससुर बचपने में अरेंज भइल प्रेम बियाह के खिलाफ बा, काहें कि ओकर मन बदल गइल बा.\nअरविंद अकेला कल्लू के भी दु गो फ़िल्म लाइन में बा. पहिला कल्लू कृष्णन आ दुसरका आन बान शान. एगो फिल्म बेरोजगारी पर बा, दुसरका परिवार के इज्जत प्रतिष्ठा आ ओकरा खातिर कुर्बानी के केंद्र में लेके बनल बा.\nरउआ सभे आवे वाला समय में ई फिल्मन के सिनेमाहॉल में जाके देख सकीलें.\n( लेखक मनोज भावुक भोजपुरी साहित्य व सिनेमा के जानकार हैं। )


खेती के काम खातिर अलगा बिजली लाइन – टटका खबर\nदेश में अपना तरह के पहिला योजना में बिहार सरकार तय कइले बिया कि खेतन तक बिजली चहुँपावे खातिर एगो अलगा फीडर लाइन बिछावल जाई. एह खातिर सरकार तीन सौ करोड़ रुपिया के आंवटनो कर दिहले बिया. राज्य भर में नौ सौ अड़सठ फीडर लगावल जाई. हर फीडर एगारह केवी के होखी आ करीब छप्पन हजार किलोमीटर के लाइन बिछावल जाई जवना से करीब डेढ़ लाख ट्रांसफार्मर जुड़ल रही. एह फीडर लाइन के मकसद राज्य के उनइस लाख पंपिग सेट्स के बिजली चहुँपावल होखी. एह काम के अगिला दस साल में पूरा कर लेबे के योजना बा.\nTags: बिजली लाइन


टटका खबर : बियफे, 30 जुलाई 2015 (सबेर) – टटका खबर\nJul 30, 2015 News in Bhojpuri, टटका खबर, भोजपुरी में खबर.\nसाल 1993 में मुम्‍बई शहर में बम विस्‍फोट करा के अढ़ाई सौ से बेसी लोग के जान लेबे वाला याकुब मेमन के फांसी चढ़वला से रोके खातिर सगरी कर्म आ कुकर्म करे वाला लोग सब जतन कर के थाक गइल. बीच अधरतिया सुप्रीम कोर्ट के दुआर ठकठका के रात बेरा सुप्रीम कोर्ट के खोले खातिर मजबूर क दीहल लोग. बाकिर तीन गो जज के बेंच अपना फैसला में याकूब मेमन के फाँसी लटकावे के राह में कवनो बाधा खड़ा करे से मना कर दिहलसि आ आजु भोरे याकूब मेमन के नागपुर का जेल में फाँसी चढ़ा दीहल गइल.\nयाकूब मेमन के फांसी चढ़वला का बाद मुंबई में सुरक्षा टाइट कर दीहल गइल बा. करीब पैंतीस हजार जवानन के एह काम ला तैनात राखल गइल बा. याकूब मेमन के घरो पर सुरक्षा चौकस क दीहल बा. मुंबई में नाहियो त 500 लोग के एतहाति रूप से हिरासत में ले लीहल गइल बा. याकूब के लाश ओकरा घरवालन के सँउप दीहल जाई आ घर वाले ओकरा के सुपुर्दे खाक करीहें.\nदेश के राष्‍ट्रपति रहल एपीजे अब्‍दुल कलाम के आजु तमिलनाडु में उनका पैतृक शहर रामेश्‍वरम में सुपुर्द-ए-खाक कइल जाए वाला बा जवना मेे देश भर से खासमखास लोग जुटल बा.\nलोकसभा अध्‍यक्ष सुमित्रा महाजन आजु सगरी गोल के बइठक बोलवले बाड़ी जवना में लोकसभा के सुबहित चलावे खातिर राय विचार कइल जाई. सदन चलावे में कांग्रेस बाधा बन के ठाड़ बिया आ ओकरा चलते कवनो कामकाज नइखे हो पावत.\nइलाहाबाद उच्‍च न्‍यायालय आदेश दिहले बिया कि गन्ना किसानन के बकाया रुपिया के दू हप्ता का भितरे दे दीहल जाव. कहले बिया कि अगर अइसन ना भइल त अधिकारियन आ चीनी मिल मालिकन का खिलाफ कार्रवाई कइल जाई.\nपश्चिम बंगाल में आइल तूफान का चलते ममता बनर्जी आपन इंगलैंड यात्रा बीचे में रद्द क के लवट आइल बाड़ी.\nसारण जिला के अवतारनगर इलाका में मंगल के रात हराजी धाड़ीपुर गांव में आठ बरीस के एगो बच्ची का साथे कुकर्म कइला का बाद ओकरा के छुरा घोंप घोंप के मुआ दीहल गइल बा. रात मे अपना भाई बहिनन संगे सूतल ई बच्ची सबेरे गायब मिलल त सभे खोजे लागल. एह बीच ताड़ी उतारे ताड़ पर चढ़ल एगो आदमी बँसवारी में फेंकल लाश देखलसि.\nबुधो का दिने छपरा जेपी विश्वविद्यलाय के काॅलेजन में बवाल होखल जारी रहल. जगदम काॅलेज में आगजनी आ तोड़फोड़ कइला का बाद ताला मार दिहलें विद्यार्थी. गंगा सिंह काॅलेजो में धक्का मुक्की भइल. राम जयपाल सिंह यादव काॅलेज, सांइस काॅलेज आ जगलालो कालेज में बवाल कटलें विद्यार्थी.\nछपरा रेवा मेन रोड पर भैंसमारा नहर का लगे बुध का दिने एगो कार के धक्का से 19 बरीस के एगो विद्यार्थी के मौत हो गइल. भैंसमारा गाँव के ई लड़िका जगदम कालेज से स्नातक करत रहल ह.\nवारानसी के पचास हजरिया बदमाश रोहित सिंह उर्फ सनी के बुध के रात मुठभेड़ क के पुलिस मार गिरवलस. ओकरा संगे के दू गो बदमाशन के गिरफ्तार क लीहल गइल बा.\nगंगा के पानी लगातार बढ़त गइला का चलते बलिया के गायघाट में लाल निशान पार करे पर बा. गंगा के धार से कटान होखे लागल बा. हुकुम छपरा का लगे एनएच बचावे के काम शुरु करा दिहले बावे प्रशासन.\nआजमगढ़ के कंधरापुर इलाका के पश्चिमपुरा गाँव में एक तरफा प्रेम में पागल प्रेमी अपना प्रेमिके पर गोली चला दिहलसि आ छुरा मार के घवाहिल क दिहलसि. प्रेमिका के वाराणसी रेफर क दिआइल बा इलाज खातिर.


बतकुच्चन – ५५ – Anjoria\nApr 13, 2012 बतकुच्चन\nहमरा लागत बा कि जवन हो रहल बा से ना होखे के चाहत रहुवे, जवन कहल सुनल जात बा से ना कहल सुनल चाहत रहुवे. काहें कि एह सबसे दुश्मन के सेतींहे हमनी के कमजोरी भेंटा जात बा. सेंत मेंत में हमनी का आपन कमजोरी दुनिया के देखवले बतवले जात बानी जा. हँ, बात कहत बानी सेना से जुड़ल बातन के आ हमार इहे कहना बा कि जवन भइल से ना होखे चाहत रहुवे. एगो पुरान कहावत ह कि “बिना बोलवले बरुआ बोले, बिना हवा के पीपर डोले.” बे जरूरत ना बोले के चाहीं आ ई बात मीडियो पर लागू होखेला, खाली बतकुच्चन वाला के छोड़ के. काहे कि हम साफ बता के बतकुच्चन करीलें. कवनो डर्टी ट्रिक डिपार्टमेंट के मेंम्बर का तरह ना. सेतींहे के मतलब होला फोकटे में, बिना कवनो दाम लिहले, बिना कवनो आपन मतलब सधले. एह सेतींहा खातिर सेंत मेंत शब्दनो के इस्तेमाल होखेला ठीक ओही तरह जइसे कि चाय वाय में. जइसे वाय के मतलब ना निकले ओही तरह मेंत के ना निकले. बाकिर इहो नइखे कि मेंत भा वाय जइसन शब्द बिना मतलबे जोड़ल रहेला. ऊ अपना पहिले वाला शब्द के अउरी भरियावेला, ओकर मान बढ़ा देला. अब सेतींहे जइसन शब्द होला सितुहा. देखले बानी कबो? सितुहा एक तरह के जीव के उपरी खोल होला जवना के इस्तेमाल चुहानी में, रसोईघर में, चूहादानी में ना, लउकी छीले खातिर होला. एहू पर एगो कहाउत बा कि “कदुआ पर सितुहो चोख!” मुलायम चीझु बतुस पर सितुहा लेखा साधारणो हथियार चोख, धारीदार, हो जाला. भोजपुरी के चोख बंगला के चोख से फरका मतलब राखेला. चक्षु से चोख निकलल बाकिर सितुहा वाला चोख के मतलब धारदार होखला से बा. से आदमी के अतना मुलायमो ना हो जाए के चाहीं कि ओकरा पर सितुहो चोख बन जाव. आपन कमजोरी आपन पीड़ा लुका दबा के राखे के चाहीं. रहिमन निज मन की व्यथा मन ही राखो गोय, सुनी इठलइहें लोग सब, बाँटि न लीहें कोय. अपना मन के दरद केकरा से देखावल जाव. केहू ओकर समाधान त निकाली ना हँ रउरा पर तंज जरूर कस सकेला. आ जब राउर कमजोरी दुश्मन जानी त ओकरा त खुशिए होखी. बाकिर एह पूरा प्रकरण में केकरा के दोष दीं केकर पक्ष लीं से नइखे बुझात. बस फेर एगो भोजपुरी कहाउत याद आवत बा कि “केकर केकर लीहीं नाम, कमरी ओढ़ले सगरी गाँव.” हर पक्ष, चाहे ऊ सेना होखे, सरकार होखे, मीडिया होखे, सभे एहमें ओतने दोषी बा. इहो कहल जाला कि “जेकरा नोहे ना होखी से बखोरी का?” मतलब कि ई हमनी के आजाद व्यवस्था बा जवना चलते हमनी का हर मुद्दा पर खुला में बतिया लेत बानी. पड़ोसी जइसन हालात नइखे हमनी के देश के जहाँ सेना के कहल हर बात कानून जइसन होखेला. बाकिर अतना त जरूर अफसोस बा कि “आपन धियवा नीमन रहीत त बिरान पारीत गारी?” आपन दोष आपन कमी ना रहीत त दोसरा के अतना कहाँ से बेंवत कि ऊ हमनी के दोष लगा दीत, हमनी पर हमला कर दीत. आ जब कवनो राजा अपना सेनापति के लांछित करे में लाग जाव त ओह राज के भगवाने मालिक होखीहें. एहसे बाति एही पर खतम करब कि डर्टी ट्रिक डिपार्टमेंट के छूट्टी पर भेजल जाउ. पिछला दिने जवन खबर अखबार में आइल रहे ओहसे जवना ओर इशारा कइल गइल से सेना करिए ना सके अतना भरोसा जरूर ओकरा पर होखे के चाहीं.


मनोज तिवारी का गवनई पर झूमल जनता – Anjoria\nआशियाना क्षेत्रीय एल पार्क में चलत लखनऊ महोत्सव में भोजपुरी नाइट्स के दौरान, पँचवा साँझि रसीला भोजपुरी गीतन आ ओकरा चहेतन क नामे रहल. भोजपुरी गायक-अभिनेता मनोज तिवारी आ सुजीत चैबे शुक साँझ के खास आकर्षण रहलें. भोजपुरी गीतन के मस्ती पूरा शबाब पर रहुवे. मनोज तिवारी के गवनई पर श्रोता झूमत रहले. मनोज तिवारी देवी गीत, लइका दुवरिया पे ठाढि़ बा, एहि पे नजर कर दे.. से शुरूआत कइलन आ फेर “हम बिहार के लाला, जिया तू हजार साला..”, “बगल वाली जान मारे ली..” आ “ए चंपा चमेली” समेत अनेके गीत सुनवले.\nसुजीत चैबे बीच बीच में इंटरनेशनल लिट्टी चोखा.. आ दोसरा अनेके गीतन से सुनेवालन के मनोरंजन कइले. मंच पर भोजपुरी गायक आपन अनेके राज खोल बतवले कि कइसे कइएक बेर फौज आ पुलिस बहाली ला इम्तिहान दिहले बाकिर चुना ना पवले. एही दरद के देखावत गीत “अस्सी में बीए कै के, बचवा हमार कंपटीशन दे ता” सुनवले. भीड़ सम्हारे ला पुलिस के बेर बेर लाठी भाँजे पड़त रहे.


टटका खबर : शनिचर, 1 अगस्त 2015 (अबेर) – टटका खबर\n‘हिन्दू आतंकवाद’ कहला खातिर घेराइल कांग्रेस एह फन्दा से निकले खातिर छटपटाए लागल बिया. ओकर कहना बा कि भाजपा देश में फिरकावाराना पोलराइजेशन करावे खातिर एह बात के फेरू उठवले बिया. एक तरह से आपन गलती मानत कांग्रेसी राज में देश के गृहमंत्री रहल सुशील कुमार शिन्दे मान लिहलें कि एक बेर जयपुर का एगो सभा में उनुका मुँह से हिन्दू आतंकवाद निकलल जरुर रहुवे बाकिर ऊ तुरते एकरा के सुधारत कहले रहलन कि आतंकवाद के कवनो मजहब ना होखे. बाकिर भगवा आतंकवाद के बात करे वाला पी चिदंबरम आ हिन्दू समूह के आतंकवादियनो से खतरनाक बतावे वाला राहुल गाँधी का तरफ से कवनो सफाई अबले नइखे आइल.\nमणिपुर में जमीन घसकला का चलते नाहियो त डेढ़ दर्जन लोग के जान चल गइल. भारी बरखा का बाद जमीन घसकला का डलते मणिपुर के चंदेल जिला में करीब डेढ़ दर्जन लोग मर गइल बा आ ओह लोग के फौरन मदद ना कइल जा सकल.\nकांग्रेसी नेता गुरुदास कामत बदतमीजी आ बेहूदगी के सीमा लाँघत केन्द्रिय गृहमंत्री स्मृति इरानी के होटल में पोंछा लगावे वाला बतावल कहलस कि पता ना कवन पाठ सिखवली कि मोदी उनका के अतना बडहन मंत्री बना दिहलन. एह बयान के चउतरफा निंदा होखत बा बाकिर बेहया कांग्रेस अपना एह बेहूदा नेता का खिलाफ कवनो कार्रवाई नइखे करत. अब कामत के राष्ट्रीय महिला आयोग का तरफ से अपना बयान पर पोंछा लगावे के आदेश दीहल गइल बा.\nबिहार विधानसभा चुनाव से पहिले आपन मनमाफिक प्रशासनिक अमला बनावे खातिर बिहार सरकार 36 गो आईएएस आ 41 गो आईपीएस अधिकारियन के तबादला कर दिहलसि. चुनाव आयोग के दौरा से पहिले ई काम कर लिहलसि बिहार सरकार.\nमुस्लिम वोट बैंक के अपना राजनीति के आधार बना चुकल सेकूलर जमातन के चुनौती बन के उभरल बाड़े अब सोझे सोझी खुलेआम मुस्लिम फिरकावाराना राजनीति करे वाला गोल. अइसने एगो गोल इत्तेहाद-ए-मिल्लत काउंसिल (एआईएमसी) बिहार विधानसभा के चालीस गो मुस्लिम बहुल इलाका से आपन उमेदवार उतारे के बात कहत बिया. एकरा खातिर 16 तारीख के पटना में एगो बड़हन मुस्लिम रैली करी मिल्लत काउन्सिल.\nभाजपा के अगुआई में चलत राजग के बिहार में पटखनी देबे खातिर साँप आ जहर के जोड़ी का बीच कांग्रेसो के ओकरा मान लायक आ मनजोग सीट देबे के बात कहल जात बा. जदयू, राजद आ कांग्रेस का बीच सीट बंटवारा के फार्मूला करीब करीब तइयार हो चलल बा आ कांग्रेस के ओकरा बेंवत से बेसी 30 गो सीट देबे के बात कहल जात बा.3गो सीट राकांपा के देबे के बातो होखत बा. जदयू आ राजद 105-105 सीट पर अपने लड़ीहें.\nदेश के बड़हन हिस्सा में शनिचर का दिने भारी बरखा का चलते जीवन अस्तव्यस्त हो गइल बा. मणिपुर, मेघालय, उत्‍तरी गुजरात, कच्‍छ, पश्चिम बंगाल, राजस्‍थान, महाराष्ट्र समेत कई जगहा से भारी बरखा के खबर बा. बलिया छपरा में आजु बरखा नामे भर के छिटपुट होखे के खबर बा.\nसावन के पहिला सोमारी का दिने होखेवाला भीड़ देखत पुलिस प्रशासन हर जगहा व्यवस्था चउकस करे में जुटल बा. एह दिन वाराणसी, देवघर, आ हरिद्वार समेत अनेके जगहा शिवालयन में भगवान शिव के आराधना खातिर करोड़ों लोग जुटेला.\nबिहार विधान मंडल के मानसून सत्र3अगस्त से शुरू होखे जात बा आ7अगस्त ले चली. देश के राष्ट्रपति रहल अब्दुल कलाम साहब आ राज्यपाल रहल आर एस गवई के श्रद्धांजलि दीहल जाई आ चौबीस गो विधानपरिषद खातिर चुन के आइल विधानपार्षद लोग के किरिया धरावल जाई.\nभाजपा नेता सुशील कुमार मोदी के कहना बा कि अगिला सरकार भाजपा के बनल त शिक्षक लोग के रिटायरमेंट के उमिर साठ बरीस से बढ़ा के बासठ कर दीहल जाई.\nटेनिस खिलाड़ी सानिया मिर्ज़ा के भारत के सबले बड़का खेल पुरस्कार खेल रत्न देबे के सिफारिश खेल मंत्रालय का तरफ से कइल गइल बा. सानिया मिर्जा के पिछला बरीस 2014 के हासिल खातिर खेल रत्न से सम्मानित करे के कहल गइल बा. एह समय सानिया दुनिया के सबले माथ महिला डबल्स खिलाड़ी बाड़ी.\nमेलबर्न में भारत के जोशना चिनप्‍पा विक्‍टोरिया ओपन स्‍क्‍वाश टूर्नामेंट के महिला सिंगल्‍स फाइनल में पहुंच गइल बाड़ी. ऊ सेमीफाइनल में ऑस्‍ट्रेलिया के क्रिस्‍टीन नन के हरा के एहिजा चहुँपल बाड़ी.\nलॉस एंजलिस में होखत स्‍पेशल ओलंपिक्‍स विश्‍व खेल में रणवीर सिंह सैनी गोल्‍फ स्पर्धा में स्वर्ण पदक जीते वाला पहिलका भारतीय बन गइलन. ऑटिज्म से पीडि़त रणवीर आ उनकर जोड़ीदार मोनिका जादू काल्हु अपना मुकाबला करे वाली टीम के नौ शाॅट से हरा दिहले.\nसीरिया के अलेप्पो शहर में एगो इस्लामी अदालत के आदेश पर नाहियो त दस लोग के गोली मार के मुआ दीहल गइल. अलकायदा से जुड़ल एह इस्लामी अदालत पर सीरिया के सरकारो के बस ना चले आ ई आपन मनमरजी करत रहेलें.\nTags: News in Bhojpuri, टटका खबर, भगवा आतंकवाद, भोजपुरी में खबर., हिन्दू आतंकवाद


Know What happened whenamonk did not bow down to the Shivalinga read an interesting incident Bhojpuri: एगो संन्यासी शिवलिंग के प्रणाम ना कइले त का भइल, पढ़ीं एगो रोचक प्रसंग\nBhojpuri: एगो संन्यासी शिवलिंग के प्रणाम ना कइले त का भइल, पढ़ीं एगो रोचक प्रसंग\nशिवलिंग अनादि आ अनंत ब्रह्म के प्रतीक ह. शिवलिंग निराकार ब्रह्म के भी प्रतीक ह. मुकुंद के मन:स्थिति ओह घरी वैराग्य से एतना भरल रहे कि उनकरा शिवलिंग के प्रणाम करे के इच्छा ना भइल. उनुका लागल कि ईश्वर अपना आत्मा में खोजे के चाहीं. त ऊ बिना प्रणाम कइले मंदिर से बहरा आ गइले और रणबाजपुर के दिशा में चल दिहले.\nLast Updated: April 13, 2021, 12:49 PM IST\nमशहूर किताब “योगी कथामृत” के लेखक परमहंस योगानंद के जीवन के एगो रोचक प्रसंग बहुत कुछ कहेला, समझावेला. अभी योगानंद जी के परमहंस के पदवी ना मिलल रहे. ऊ संन्यास भी ना लेले रहले. उनुकर संन्यास से पहिले के नांव रहे मुकुंद घोष. बाकिर मशहूर योगी श्यामा चरण लाहिड़ी के उन्नत शिष्य स्वामी श्रीयुक्तेश्वर जी के ऊ चेला बनि के उनुका आश्रम में संन्यासी बने के ट्रेनिंग लेत रहले. आश्रम रहे कलकत्ता से कुछुए दूर श्रीरामपुर में जहवां रेलवे स्टेसन भी बा.\nट्रेनिंग का समय उनुका आश्रम के देख-रेख आ आश्रम के कई गो काम करेके परे. कौनो आश्रम में ई जिम्मेदारी, ट्रेनिंग के हिस्सा होला. मुकुंद के लागल कि आश्रम के काम अधिका बा आ उनुका के ध्यान आ ईश्वर भक्ति के पर्याप्त समय नइखे मिल पावत. मन में आइल कि हिमालय में जाके गहिर साधना करेके चाहीं. सोचले कि जाके अपना गुरु से आज्ञा मांगीं. गुरु कहले कि हिमालय में कई गो पहाड़ी लोग रहेले, ओह लोगन के त कौनो ईश्वरानुभूति नइखे भइल. जड़ पहाड़ के बदले कौनो आत्मज्ञानी आदमी से ज्ञान पाव, साधना कर त ईश्वरलाभ होई. बाकिर तबो मुकुंद अपना गुरु से फेर प्रार्थना कइले कि उनुका के हिमालय जाए दिहल जाउ. स्वामी श्रीयुक्तेश्वर जी चुप लगा गइले. एह चुप्पी के मुकुंद स्वीकृति मानि के तारकेश्वर धाम के नजदीक रणबाजपुर चलि दिहले जहवां ओह घरी एगो महान साधक रामगोपाल मजूमदार रहत रहले. रामगोपाल मजूमदार के पता मुकुंद अपना एगो अध्यापक से लेले रहले.\nट्रेन से तारकेश्वर उतरि के मुकुंद ओइजा के सुविख्यात मंदिर में गइले. लोगन के मन में एह मंदिर के प्रति बहुते श्रद्धा भाव रहेला. कारन ई बा कि एह मंदिर में का जाने कतना लोगन के कठिन- कठिन रोग ठीक भइला के चमत्कार भइल बा. आज भी एह मंदिर के अलौकिक घटना वाला मंदिर मानल जाला. मुकुंद घोष के सबसे बड़की चाची के संगे घटल एगो प्रसंग सुनीं, उनहीं के कहल- “हम मंदिर में एक हफ्ता ले बइठल रहनी एकदम उपासे आ तोहरा (मुकुंद के) चाचा (अपना पति) के एगो पुरान रोग से छुटकारा खातिर प्रार्थना करते रहि गइनी. सातवां दिने हमरा हाथ में अपने आप एगो बूटी परगट हो गइल. हम ओह बूटी के काढ़ा बना के तोहरा चाचा के पिया दिहनी. उनुकर रोग तुरंते ठीक हो गइल आ फेर कबो ना भइल.” त मुकुंद ओही चमत्कारी पवित्र मंदिर में गइले.\nओह मंदिर में शिवलिंग के गोल पत्थर (योगी कथामृत में इहे लिखल बा) के अलावा कुछु ना रहे. शिवलिंग अनादि आ अनंत ब्रह्म के प्रतीक ह. शिवलिंग निराकार ब्रह्म के भी प्रतीक ह. मुकुंद के मन:स्थिति ओह घरी वैराग्य से एतना भरल रहे कि उनकरा शिवलिंग के प्रणाम करे के इच्छा ना भइल. उनुका लागल कि ईश्वर अपना आत्मा में खोजे के चाहीं. त ऊ बिना प्रणाम कइले मंदिर से बहरा आ गइले और रणबाजपुर के दिशा में चल दिहले. रास्ता में एगो आदमी मिलल तो ओकरा से रणबाजपुर के रास्ता पुछले. बहुत सोचला का बाद ऊ कहलसि कि आगे एगो चौराहा आई, ओइजा से दहिने मुड़ि जइह आ चलत चलि जइह. रणबाजपुर पहुंचि जइब.\nओह आदमी के बतवला के मुताबिक मुकुंद एगो नहर के किनारे- किनारे चलत गइले. चलत- चलत अन्हार हो गइल. जुगुनू चमके लगले सन आ सियार- हुआं- हुआं बोले लगले सन. चंद्रमा के प्रकाश एतना मद्धिम रहे कि ठीक से रस्तो ना लउके. दू घंटा ले ऊ ठोकर खात चलते रहि गइले. एगो गांव का नजदीक पहुंचले त एगो किसान मिलले. मुकुंद रामगोपाल मजूमदार के बारे में पुछले. किसान कहले कि एह नांव के कौनो आदमी हमरा गांव में ना रहेला. तूं झूठ बोलतार आ तूं जासूस हउव. ओकर पालिटिकल शंका दूर करे खातिर मुकुंद कारुणिक ढंग से आपन उद्देश्य बतवले. तब जाके ऊ किसान कहले कि रणबाजपुर त एइजा से काफी दूर बा. चौराहा से तोहरा बाएं मुड़े के चाहीं, तूं दाएं मुड़ि गइल बाड़. उल्टा दिसा में आ गइल बाड़. मुकुंद सोचे लगले कि जौन आदमी रास्ता बतवले रहे, ऊ त अनभिज्ञ पथिक खातिर अभिशाप बा, बलाय बा. ऊ किसान उनुका के मोटा चावल के भात, मसूर के दाल आ आलू- कच्चा केला के तरकारी खियवले. भोजन बहुते स्वादिष्ट रहे. मुकुंद खातिर किसान एगो छोट झोंपड़ी में सूते के बेवस्था क दिहले. दूर कहीं कीर्तन होत रहे. मृदंग आ करताल के आवाज आवत रहे. मुकुंद मन में एकांतवासी रामगोपाल मजूमदार के लगे पहुंचे के प्रार्थना करे लगले. उनुका नींदे ना लागल.\nसबेरे सूर्योदय होते ऊ रणबाजपुर खातिर चल दिहले. काटल धान के ठूंठ आ खेत के ढेला से बचत- बचावत चले लगले. जेकरा से रणबाजपुर के ठेकाना पूछसु ऊ कहे कि बस एक कोस (दू मील) बा रणबाजपुर. चलत- चलत छव घंटा बीत गइल. मुकुंद के लागल कि रणबाजपुर हमेसा खातिर एक कोस दूरे रही का? आखिर कहां बा रणबाजपुर? आसमान से दुपहरिया के सूर्य भगवान जइसे आगि बरसावत रहले. मुकुंद खेते- खेत चलल चलि जात रहले. तलहीं मुकुंद देखले कि एगो आदमी उनुका ओर चलल आवता. ओकरा से रणबाजपुर का बारे में ना पुछले कि का जाने ऊहो कहि देउ कि – एक कोस दूर बा. ऊ अदिमिया मुकुंद का लगे आके रुकि गइल. नाट कद, दुबर- पातर शरीर बाकिर ओकर आंखि करिया आ हृदयवेधी रहे. माने आंखि अइसन कि जइसे सामने वाला का भीतर तक देखत होखे. आंख के अलावा ओह आदमी के व्यक्तित्व तनिको प्रभावशाली ना रहे. तले ऊ कहलसि- “हम त रणबाजपुर से जाए वाला रहनी हं. बाकिर तोहार उद्देश्य नीमन रहल ह, एही तोहार प्रतीक्षा क लिहनी हं.” फेर कहलसि- तूं बिना सूचना दिहले हमरा किहां चलि आइल बाड़, चतुराई देखावतार? जे तोहरा के हमार पता देले बा, ऊहो अनाधिकार काम कइले बा.\nमुकुंद देखले कि अइसन सिद्ध पुरुष के आपन परिचय दिहल बेकारे बा. ई त पहिलहीं से सब जानतारे. अचानके ऊ आदमी पुछलसि- “अच्छा बताव त, तोहरा बिचार से भगवान कहां बाड़े?” मुकुंद व्याकुल होके कहले- “काहें? भगवान हमरा भीतर बाड़े आ सब जगह बाडे. सर्वव्यापी बाड़े.”\nऊ आदमी कहलस- “सर्वव्यापी, हं.” दबल हंसी हंसि के कहलस- “तब काहें, युवक महोदय, तूं काल तारकेश्वर मंदिर में प्रस्तर- प्रतीक में विद्यमान ब्रह्म के आगे आपन सिर ना झुकउव? तोहरा अभिमान के कारने तोहरा के ई दंड मिलल ह आ ऊ पथिक दाएं-बाएं के सूक्ष्म भेद के चिंता ना कके, तोहरा के गलत दिशा में भेज दिहुए. आजुओ तोहरा बहुत मुसीबत झेले के परल ह. ” मुकुंद एह बात से विस्मय विभोर हो गइले कि उनुका सामने खड़ा एगो अति साधारण आदमी के भीतर एतना सर्वव्यापी दृष्टि लुकाइल बा. ऊहे आदमी रहले महान साधक रामगोपाल मजूमदार.\nरामगोपाल जी कहले- “भक्त में ई सोचे के प्रवृत्ति होला कि ऊ जौन मार्ग अपनवले बा, ऊहे ईश्वर प्राप्ति के एकमात्र मार्ग बा. योग जौना से ईश्वर मिल जाले, निश्चिते सर्वोच्च मार्ग ह, जइसन कि लाहिड़ी महाशय (महान गुरु- श्यामा चरण लाहिड़ी महाशय) कहले बाड़े. अपना भीतर ईश्वर के प्राप्ति हो गइला पर हमनी के जल्दिए बाहरो ओकर अनुभूति करे लागेनी जा. तारकेश्वर आ अन्य जगहन के पवित्र मंदिर के प्रति लोगन के श्रद्धा बिल्कुले सही बा काहें से ई कुल स्थान आध्यात्मिक शक्ति के केंद्र हउवन स.”\nरामगोपाल मजूमदार आगे कहले- “छोटका योगी. हम देखतानी कि तूं अपना गुरु से दूर भागतार. उनका लगे ऊ कुल चीज बा, जौना के तहरा जरूरत बा, उनुका लगे वापस लौटि जा. पहाड़ तोहार गुरु ना बन सकेले सन.” ईहे बात त दू दिन पहिले मुकुंद के गुरु स्वामी श्रीयुक्तेश्वर जी कहले रहले. रामगोपाल जी कहले- “सिद्ध लोग खाली पहाड़े पर रहसु अइसन कौनो विधि के विधान नइखे. भारत आ तिब्बत के हिमालय शिखरन के संत लोगन पर एकाधिकार नइखे. जेकरा के अपना भीतर पावे के कष्ट ना कइल जाउ, ओकरा के शरीर कहीं दोसरा जगह ले जाके पावल ना जा सकेला.”\nफेर रामगोपाल जी एगो महत्वपूर्ण बात कहले- “तूं अपना घर में एगो छोट कमरा के व्यवस्था क सकेल, जौना के दरवाजा बंद कके तूं एकांत में रहि सक?”\nमुकुंद कहले- “जी हं.”\nरामगोपाल जी कहले- “त ऊहे तोहार गुफा ह. ऊहे तोहार पावन पहाड़ ह. ओइजे तूं ईश्वर के पा सकेल.”\nरात भर रहि के मुकुंद माने परमहंस योगानंद वापस जब तारकेश्वर धाम लौटले त मंदिर में जाके शिवलिंग के परम श्रद्धा से प्रणाम कायिले. उनुका लागल कि शिवलिंग गोलाकार वृत्त में चारो दिशा में अनंत तक फैलल बा. ओकरा बाद ऊ अपना गुरु स्वामी श्रीयुक्तेश्वर जी का पासे लौटि अइले. आ संन्यास के ट्रेनिंग पूरा कके अतना प्रसिद्ध भइले कि आजु उनुका के पूरा दुनिया जानता. कुछ बरिस बादे ऊ भारत में- “योगदा सत्संग सोसाइटी ऑफ इंडिया” आ अमेरिका में “सेल्फ रियलाइजेशन फेलोशिप” नामक संस्था के स्थापना कइले.


ना खुदा ही मिला ना बिसाले सनम – बतंगड़ 66 – Anjoria\nDecember 25, 2017 Editor बतकुच्चन, सतमेझरा 0\nकेन्द्र के केबिनेट त तिलाक का खिलाफ बने वाला तलाक के मंजूरी दे दिहलसि बाकिर ई कानून मुसलमाने प लागू होखे वाला बा. अपना के हिन्दू कहे बतावे वाला जनेऊधारी बरहमन लोग के दिहल तिलाक का खिलाफ एह कानून के इस्तेमाल ना हो पाई आ ई जान सुन के जनेऊधारी बरहमन के गोल के राहत मिल गइल बा. अबकी का गुजरात चुनाव में जवना तरह से मुस्लिम जमात के तिलाक द् दीहल गइल ओह तरह के अनेत कबो ना भइल रहुवे. गुजरात के गोथरा का बाद भड़कल बरीस 2002 का दंगा का बाद से अबहीं हाल ले ओह दंगा के चरचा करि करि के मुसलमान भोट बिटोरे वाली कांग्रेस अबकी अपना के जनेऊधारी बरहमन घोषित क दिहलसि आ गलतिओ से मुसलमानन के कवनो चरचा ना कइलसि. हमरा लागल बा कि एहू तरह के तिलाक का खिलाफ कवनो कानून होखे के चाहीं. आखिर अब मुसलमानी भोट बैंक के का होखी. ऊ अब केकर मुँह देखी. सेकुलर गोल अगर एह तरह से मुँह फेरे लागी त दीन ईमान कइसे बाची.\nसाथही इहो सोचे वाली बाति बा कि केहू अपना के एगो खास जाति के कइसे बता सकेला अगर ओकर बाप महतारी दोसरा जाति भा मजहब के हवे. बबुआ के जनेऊधारी बरहमन बतावे वाला लोग के एह बारे में बतावे के चाहीं कि दोसरा जाति धरम के बाप महतारी के जामल बबुआ के जाति कवना परम्परा से बदलल जा सकेला. मानत बानी कि अपना के हिन्दू कहे बतावे खातिर कवनो कर्मकाण्ड के जरुरत ना होखे. रउरा अपना के हिन्दू कहल बानी त रउआ हिन्दू हईं. बाकिर अपना के कवनो खास जाति के बतावल रउरा बस में नइखे. एकर फैसला सामाजिक परम्परे से तय कइल जा सकेला आ ऊ एकर इजाजत ने देव कि बबुआ के जनेऊधारी बरहमन बतावल जा सके. आ शायद एही चलते बबुआ के हाल ई हो गइल कि – ना खुदा ही मिला ना बिसाले सनम, ना इधर के रहे ना उधर के रहे.\nगुजरात के चुनाव पर अतना जोरदार आ धारदार चरचा चलल कि सगरी दुनिया के धेयान एही प लागल बा. लोग के बतावे के पड़त बा कि हिमाचलो प्रदेश में भोट करावल गइल बा आ काल्हुए ओकरो फैसला आवे वाला बा. एह चुनाव में कांग्रेस के माथ अइसन चकराइल बा कि ओकरा बुझात नइखे कि कवन किनारा ध के चले. एक बेर ओकरा ईवीएम में धाँधली नजर आवल बा त तुरते इहो दावा कर देत बिया कि जीत ओकरे होखे वाला बा. भई लोग पहिले ई त तय क ल लोग कि ईवीएम से छेड़छाड़ होखे के अनेसा प जोर देबे के बा कि चुनाव जीते के दावा प. अलग बाति बा कि अब महज कुछ घंटा के मामला रहु गइल बा कि नाई नाई बाल कितने ? हुजूर तुरते गिन के बतावत बानी ! गुजरात आ हिमाचल में केहू जीतो एक बाति त तय बा कि सेकूलर गिरोह अबकी का चुनाव में मुसलमानन के खुदा भरोसे छोड़ दिहले बावे. अब बस दीदियो जइसन लोग के भरोसा रहि गइल बा. मोदी के डर अइसन घेर लिहले बावे कि तीन तिलाक जइसन मुद्दो प अबहीं ले सेकूलर गिरोहन के चिल्ल पों सामने नइखे आवत सभे चुप्पी सधले बा. एक सरह से ई खुशी के बाति होखे के चाहीं कि अब राजनीति जाति मजहब से ऊपर उठ गइल बा आ देश हित का बाति प राजनीति के चरचा होखे लागल बा. देश हित का खिलाफ चले वाला लोग देश का दुश्मनन से लुका छिपा के भेंट-घाट करत बा. आ – खैर खून खाँसी खुशी बैर प्रीति मधुपान, रहिमन दाबे ना दबे जाने सकल जहान – हो गइला का बाद ओकरा बुझात नइखे कि आपन चेहरा के दाग कइसे लुकावे.\nआजु के बात एहिजे रोकत बानी. अगिला बेर देखल जाई कि बिना यज्ञोपवीत संस्कार करवले अपना के जनेऊधारी बरहमन बतावे वाला के चालबाजी काम आइल कि ना. अबहीं त उनुका ताजपोशी के जश्न मनावे में डूबल बाड़ें उनुकर पीडी सभ. फेर पता ना कब मौका मिले जश्न मनावे के.\n(कोलकाता के हिन्दी दैनिक समज्ञा में पिछला अतवार 17 दिसम्बर का दिने अँजोर भइल.)\nना खुदा ही मिला ना बिसाले सनम